**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 26 Σεπτεμβρίου 2017, ημέρα Τρίτη και ώρα 18.20΄, στην **Αίθουσα Γερουσίας** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις» (3η συνεδρίαση).

Στη συνεδρίαση παρέστησαν o Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, o Αναπληρωτής Υπουργός Αγροτικής Ανάπτυξης και Τροφίμων, κ. Ιωάννης Τσιρώνης, η Υπουργός Διοικητικής Ανασυγκρότησης, κυρία Όλγα Γεροβασίλη, καθώς και αρμόδιοι υπηρεσιακοί παράγοντες.

 Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Αυλωνίτου Ελένη, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Αντωνίου Χρήστος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Μορφίδης Κωνσταντίνος, Τελιγιορίδου Ολυμπία, Τριανταφυλλίδης Αλέξανδρος, Αθανασίου Χαράλαμπος, Γιόγιακας Βασίλειος, Δήμας Χρίστος, Κόνσολας Εμμανουήλ, Κέλλας Χρήστος, Μπουκώρος Χρήστος, Μπούρας Αθανάσιος, Βεσυρόπουλος Απόστολος, Στύλιος Γεώργιος, Ζαρούλια Ελένη, Σαχινίδης Ιωάννης, Αρβανιτίδης Γεώργιος, Τζελέπης Μιχαήλ, Λαμπρούλης Γεώργιος, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος, Μεγαλομύστακας Αναστάσιος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, θα ξεκινήσουμε την τρίτη συνεδρίαση της Επιτροπής Παραγωγής και Εμπορίου με τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις». Θα παρακαλέσω τα κόμματα να τοποθετηθούν επί της αρχής του σχεδίου νόμου. Το λόγο έχει η κυρία Βράντζα.

ΠΑΝΑΓΙΩΤΑ ΒΡΑΝΤΖΑ (Εισηγήτρια του ΣΥΡΙΖΑ): Ευχαριστώ, κυρία Πρόεδρε. Εκφράζουμε θετική ψήφο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Ευχαριστώ, κυρία Πρόεδρε. Έχουμε επιφύλαξη επί της αρχής για το νομοσχέδιο και θα τοποθετηθούμε στην Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Ευχαριστώ, κυρία Πρόεδρε. Επιφυλασσόμαστε για την τελική μας τοποθέτηση στην Ολομέλεια. Έχουμε επιφύλαξη, όχι ως προς το νομοσχέδιο, αλλά ως προς τις τροπολογίες που πιθανόν να έρθουν στην πορεία.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Με συγχωρείτε, κυρία Πρόεδρε, αλλά θα ήθελα να κάνω μια επισήμανση. Δε μπορεί όταν είναι εδώ οι φορείς να τοποθετούμαστε διαφορετικά από ότι όταν απουσιάζουν. Να γίνει σαφές αυτό. Το πρωί, η τοποθέτηση και των δύο κομμάτων ήταν διαφορετική από αυτή που υπάρχει τώρα.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Νομίζω ότι ήμουν σαφέστατος ότι η επιφύλαξη μου δεν ήταν ως προς το σώμα του νομοσχεδίου. Εσείς, όμως, είπατε στην πρώτη συνεδρίαση ότι μέχρι και το τελευταίο δευτερόλεπτο θα δέχεστε τροπολογίες. Δεν μπορούμε να δώσουμε «λευκό» χωρίς να ξέρουμε τι τροπολογίες θα προστεθούν στο κυρίως σώμα.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): «Επί της αρχής» σας είπα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κυρία Πρόεδρε. Δηλώνουμε επιφύλαξη και περιμένουμε κάποιες νομοτεχνικές βελτιώσεις που αναφέραμε σε κάποια συγκεκριμένα άρθρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Ευχαριστώ, κυρία Πρόεδρε. Είμαστε θετικοί, γιατί είναι ένα νομοσχέδιο που βάζει επιτέλους σε τάξη τη σχέση ανάμεσα στους παραγωγούς και τους διακινητές των προϊόντων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του ΚΚΕ): «Όχι», επί της αρχής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ψηφίζουμε «υπέρ» επί της αρχής. Μην μας κάνετε, κύριε Υπουργέ, να αλλάξουμε γνώμη με τροπολογίες άσχετες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το σχέδιο νόμου του Υπουργείου Αγροτικής Ανάπτυξης και Τροφίμων «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις», έγινε δεκτό, επί της αρχής, κατά πλειοψηφία. Το λόγο έχει η κυρία Βράντζα.

ΠΑΠΑΓΙΩΤΑ ΒΡΑΝΤΖΑ (Εισηγήτρια του ΣΥΡΙΖΑ): Κυρίες και κύριοι συνάδελφοι, συνεχίζουμε σήμερα με την κατ’ άρθρον συζήτηση του νομοσχεδίου του Υπουργείου Αγροτικής Ανάπτυξης και Τροφίμων «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις». Να τονίσω και εγώ ότι και ως Βουλευτής, αλλά και ως γεωτεχνικός, αισθάνομαι χαρούμενη με την εισαγωγή του συγκεκριμένου σχεδίου νόμου. Θεωρώ ότι με κάποιες βελτιώσεις που θα επισημάνω και στη συζήτηση κατ’ άρθρον, θα συμβάλω ουσιαστικά στη λύση σοβαρών και χρόνιων προβλημάτων και θα ενισχύσει αυτό που θέλουμε να ενισχύσουμε στη χώρα, την πραγματική παραγωγή.

Στο πρώτο κεφάλαιο που αφορά τις εμπορικές συναλλαγές νωπών και τον τρόπο πληρωμής και με το άρθρο 1 διατυπώνονται ορισμοί. Θέλω να σημειώσω κάποιες παρατηρήσεις που έγιναν στις προηγούμενες συνεδριάσεις, αλλά και απαντήσεις από τη πλευρά του Υπουργού από την πρώτη συνεδρίαση που κάναμε. Ειπώθηκε και έγινε αποδεκτό από τον Υπουργό ότι θα αναθεωρηθεί το παράρτημα 1, με προσθήκη αφενός των μεταποιημένων προϊόντων, όσον αφορά το γάλα, τα τυριά και το κρέας, αλλά με προσθήκη και κάποιων γεωργικών προϊόντων, όπως είναι τα ακτινίδια. Ενδεχομένως, εξαιτίας της μεγαλύτερης διάρκειας ζωής των μεταποιημένων προϊόντων, αποδεχτούμε το χρόνο πληρωμής μεταξύ 60 έως 90 ημέρες. Αυτό θα γίνει μετά από συζήτηση που θα κάνουμε εδώ. Επισημαίνω επίσης γιατί είναι σημαντικό, την ξεκάθαρη διατύπωση από μεριάς του Υπουργού ότι στους εμπόρους νοούνται και τα σούπερ μάρκετ, τα οποία θα υποχρεούνται να εξοφλούν στους προηγούμενους κρίκους της αλυσίδας στις 60 ημέρες, όπως προβλέπεται στο νομοσχέδιο.

Στο άρθρο 2, έχω την εξής παρατήρηση. Κατά τη γνώμη μου στο νομοσχέδιο δεν ορίζεται σαφώς αν ο μεταποιητής θεωρείται και εκείνος παραγωγός και ο μεταποιητής θα πληρώνεται και εκείνος από τον επόμενο κρίκο της αλυσίδας έγκαιρα. Εγώ θα πρότεινα, κύριε Υπουργέ, στο άρθρο 2 με τον ορισμό του εμπόρου να προσθέσουμε τη φράση «και από μεταποιητή». Ο έμπορος πρέπει να είναι αυτός που προμηθεύεται νωπά και ευαλλοίωτα αγροτικά προϊόντα από παραγωγό και μεταποιητή, προκειμένου να μην υπάρχει καμία ασάφεια αν ο μεταποιητής μπορεί και αυτός να πληρωθεί στις 60 ημέρες, όπως και ο παραγωγός.

Στο άρθρο 3, περιγράφεται ο τρόπος πληρωμής και ελέγχου των πληρωμών. Ο στόχος είναι αφενός να διασφαλιστεί όλη η διαδικασία χωρίς την υπερβολική γραφειοκρατία που μπορεί να προκύψει και αφετέρου να εξασφαλιστεί η συνεργασία με τις τράπεζες που υποθέτω ότι έχει γίνει ήδη μια συζήτηση. Δεν ήταν εκπρόσωπος των τραπεζών εδώ καλεσμένος ως φορέας, αλλά θα μας πει ο Υπουργός.

Το άρθρο 4 που είναι πολύ σημαντικό κατά τη γνώμη μου, αφορά τις κυρώσεις. Εδώ περιγράφεται πλήρως η διαδικασία των προστίμων, τόσο σε εμπόρους όσο και πολύ σωστά σε παραγωγούς. Το ζήτημα των κυρώσεων είναι καθοριστικό για την επιτυχία του νόμου και καθώς σήμερα στην αγορά επικρατεί ένα χάος, πρέπει τα πρόστιμα να είναι αυστηρά, αλλά πρέπει να αφορούν και όλους τους εμπλεκόμενους. Ορθά καθορίζεται και το ζήτημα των υποτροπών. Αυτό που κατά τη γνώμη μου χρίζει βελτίωσης είναι η παρ. 5. Θεωρώ ότι η απόφαση του Υπουργού για την επιβολή κυρώσεων, δεν πρέπει να υπάρχει. Πρέπει να είναι η διαδικασία αυτοματοποιημένη και οι κυρώσεις να επιβάλλονται από την εποπτεύουσα αρμόδια αρχή.

Στο δεύτερο κεφάλαιο που αφορά την αναγραφή της προέλευσης στο γάλα, στα γαλακτοκομικά προϊόντα και στο κρέας που είναι το δεύτερο σημαντικό κομμάτι του νομοσχεδίου για να είμαστε απολύτως ξεκάθαροι, έγινε και μεγάλη συζήτηση με τους φορείς, με την αναγραφή της χώρας αρμέγματος για να καταλαβαινόμαστε όλοι, εξασφαλίζεται ο Έλληνας παραγωγός. Με την αναγραφή της χώρας επεξεργασίας εξασφαλίζεται ο Έλληνας μεταποιητής.

Αν και μόνο όταν δεν υπάρχει στάδιο της παραγωγής στην Ελλάδα, τότε μπορεί να αποδοθεί ως προέλευση ο όρος Ε.Ε. ή εκτός Ε.Ε.. Έτσι όπως είναι αυτήν τη στιγμή, με το νομοσχέδιο εξασφαλίζεται ο Έλληνας παραγωγός και ο Έλληνας μεταποιητής. Θα ήταν ευχής έργο στα προϊόντα εκτός Ε.Ε. ή και εντός Ε.Ε., να αναγράφεται ξεχωριστά η κάθε χώρα. Αυτό υποθέτω ότι απαιτεί διακρατικές συμφωνίες και είναι απόφαση της Ε.Ε., την οποία είναι πολύ δύσκολο να έχουμε. Σε κάθε περίπτωση, διασφαλίζεται η ελληνική ή όχι προέλευση του προϊόντος και σταματάει ή ακούσια ή εκούσια παραπλάνηση του καταναλωτή.

Στο άρθρο 6 όσο αφορά τις κυρώσεις, σύμφωνα με την παράγραφο 9 του άρθρου, οι έλεγχοι διενεργούνται από τον ΕΛΟΓΑΚ μέσω του συστήματος «Άρτεμις», το οποίο προβλέπει διασταύρωση στοιχείων των δηλώσεων ΟΣΔΕ με την κτηνιατρική βάση δεδομένων. Αυτό προϋποθέτει ηλεκτρονική διακίνηση των εγγράφων. Δυστυχώς, δεν υπάρχει ηλεκτρονική διακίνηση των εγγράφων και μπορεί να γίνει, κύριε Υπουργέ, αύριο, αρκεί να το αποφασίσουμε. Το σύστημα «Άρτεμις», το οποίο χρηματοδοτείται και από εισφορές των παραγωγών, θα πρέπει κάποια στιγμή να γίνει ανταποδοτικό για τους ίδιους, με έγκαιρα, έγκυρα και αξιοποιήσιμα στοιχεία.

Όσο αφορά τις παραβάσεις που αφορούν το «Άρτεμις», τα πρόστιμα επιβάλλονται με απόφαση του Υπουργού, αφού ο ΕΛΟΓΑΚ δεν επιβάλλει κυρώσεις, παρά μόνο γνωμοδοτεί. Επιπλέον, ο ΕΛΟΓΑΚ λειτουργεί ακόμη και σήμερα χωρίς θεσμικό πλαίσιο. Πρέπει άμεσα να υπάρξει θεσμικό πλαίσιο για τον ΕΛΟΓΑΚ, ώστε να αναβαθμιστεί και να ισχυροποιήσει τη θέση του. Θα επαναλάβω ότι ο κυρωτικός ν.4235/2014 κρίνεται ανεπαρκής, καθώς τα πρόστιμα, σε γενικές γραμμές, είναι δυσανάλογα σε σχέση με τα οφέλη που αποκομίζει αυτός που παρανομεί.

Όσο αφορά το άρθρο 7, θεωρώ απολύτως λογικό ότι τα προϊόντα, τα οποία αναφέρονται στο άρθρο 7 δεν υπάγονται στις διατάξεις του παρόντος νομοσχεδίου. Στο άρθρο 8, η περίοδος των 30 μηνών αποτελεί η ευρωπαϊκή προϋπόθεση και όρο, ώστε να μπορεί να νομοθετηθεί η αναγραφή της χώρας προέλευσης. Βεβαίως, εκπεφρασμένη βούληση της Κυβέρνησης είναι να συνεχιστεί η ισχύς του νόμου και μετά τους 30 μήνες. Στο άρθρο 9, όσο αφορά την υποχρεωτική επισήμανση της καταγωγής ή προέλευσης στο κρέας, όσοι εμπλεκόμαστε, καταλαβαίνουμε τι θέλει να πει το άρθρο 9, αλλά για να καταλαβαίνουν και αυτοί που δεν γνωρίζουν καλά την παραγωγή, ίσως χρειάζεται να κάνουμε μια νομοτεχνική βελτίωση. Μπορούμε να έχουμε δύο διαφορετικές ενδείξεις. Η πρώτη, να αφορά το είδος του κρέατος και τη χώρα καταγωγής, η οποία θεωρείται η χώρα γέννησης και τη χώρα εκτροφής και τη χώρα σφαγής, όπως ορίζεται από το νόμο. Ονομάζουμε χώρα καταγωγής μόνο όταν έχουμε μια χώρα για όλα αυτά που είπα. Στη δεύτερη περίπτωση που έχουμε περισσότερες χώρες, θα βάζουμε το είδος του κρέατος και τις χώρες εκτροφής. Η χώρα γέννησης είναι η πρώτη στις χώρες εκτροφής. Αυτά ορίζονται και με υπουργικές αποφάσεις και για αυτό για εμάς είναι ξεκάθαρο, αλλά, ενδεχομένως, να χρειάζεται και μια νομοτεχνική βελτίωση για να είναι απολύτως ξεκάθαρο για τους ανθρώπους που είναι στη διαδικασία.

Το πιο σημαντικό που προσθέτουμε είναι η διαδικασία της ιχνηλασιμότητας, η οποία φτάνει στην ταμειακή μηχανή στα σημεία της λιανικής πώλησης και στα κρεοπωλεία και στα σουπερμάρκετ και όχι μόνο στα κρεοπωλεία, γιατί οι κρεοπώλες είχαν αρνηθεί να αποδεχθούν το μέτρο. Ουσιαστικά, ισχυροποιείται το τελευταίο στάδιο της ιχνηλασιμότητας και αυτό συμβάλλει στην αποφυγή και φορολογικών παραβάσεων. Είναι ένα δεύτερο κομμάτι, το οποίο πρέπει επίσης να το δούμε. Από τη μια πλευρά, έχουμε ελληνοποιήσεις, νοθεία και παραπλάνηση του καταναλωτή και από την άλλη, φορολογικές παραβάσεις. Χωρίς, όμως, την ηλεκτρονική διακίνηση των εγγράφων που συνοδεύουν το κρέας και ειδικά για το κρέας, χωρίς την αλλαγή του τρόπου σήμανσης των ζώων, δηλαδή που δεν θα μπορεί να αφαιρείται, το σύστημα δεν θα λειτουργήσει.

Εδώ θέλω να κάνω μια επισήμανση και μια πρόταση, όσο αφορά τα ζώα ελληνικής εκτροφής άνω των 5 μηνών. Μετά από μια διαβούλευση που υπήρξε με τον Βοοτροφικό Σύλλογο Βέροιας, ο οποίος εκπροσωπεί, κατά βάση, τους εκτροφείς του κλάδου τους, θεωρώντας ότι οι εκτροφείς – παχυντές, άνω των 5 μηνών είναι κτηνοτρόφοι και είναι παραγωγοί της χώρας, θεωρώ ότι μπορεί να ικανοποιηθεί το αίτημά τους και με πρόθεση επανεξέτασης μελλοντικά, ενδεχομένως μετά από ένα χρόνο, να υπάρχει μόνο ένδειξη ελληνικής εκτροφής άνω των 5 μηνών χωρίς αναγραφή της χώρας γέννησης. Αυτό μελλοντικά έχουν σοβαρούς λόγους να πιστεύουν – και μπορούν να το αποδείξουν – ότι η αναγραφή της χώρας γέννησης μπορεί να μειώσει την κατανάλωση στους εκτροφείς άνω των 5 μηνών, η οποία είναι θεσμοθετημένη. Ενδεχομένως, να μπορούσαμε να το δούμε. Προφανώς, για διαστήματα κάτω των 5 μηνών, δηλαδή για άμεση σφαγή, προβλέπεται ό,τι προβλέπεται και για τα εισαγόμενα.

Όσο αφορά τις κυρώσεις, πρέπει να είναι ανάλογες με αυτές που θα ισχύουν στο γάλα και πρέπει να μιλήσουμε και για τις κυρώσεις σε περίπτωση που τα κρεοπωλεία και τα σημεία λιανικής πώλησης θα προσαρμοστούν μέσα σε 6 μήνες, όπως λέει ο νόμος. Δεν προβλέπεται κάτι και ίσως πρέπει να το προβλέψουμε.

Όσον αφορά τις λοιπές ρυθμίσεις, με το άρθρο 10, επιχειρείται ο εκσυγχρονισμός του θεσμικού πλαισίου εκμετάλλευσης των ιχθυοτρόφων υδάτων της χώρας, ο οποίος επιβάλλεται και από το γεγονός ότι αυτά αποτελούν παραγωγικά συστήματα, τα περισσότερα διεθνώς προστατευόμενα, αλλά έχουν και επείγοντα χαρακτήρα, διότι, εκτός της έντασης των προβλημάτων, σχετίζονται και με τη δυνατότητα αξιοποίησης των μέτρων του Επιχειρησιακού Προγράμματος Αλιείας 2014 - 2020 που αφορά την εντατική ιχθυοκαλλιέργεια.

Οι λίμνες και οι λιμνοθάλασσας είναι διεθνούς σημασίας προστατευόμενη οικότοποι, όπου δραστηριοποιούνται συλλογικές μορφές και παράγονται προϊόντα υψηλής βιολογικής αξίας.

Το σημαντικότερο στοιχείο - κατά τη γνώμη μου - αυτής της διάταξης είναι η ενίσχυση της παρουσίας των αλιευτικών συνεταιρισμών. Ρυθμίζονται θέματα που αφορούν στον τρόπο, στο χρόνο και στις αυξομειώσεις του μισθώματος.

Με το άρθρο 11, γίνεται τροποποίηση του νόμου 3955 που δεν χρειάζεται, να αναφέρουμε κάτι.

Με το άρθρο 12, τροποποιείται ο ν.2637, ρυθμίζονται αλλαγές στο Δ.Σ. του ΟΠΕΚΕΠΕ, όπως και του ΕΛΓΑ παρακάτω. Εδώ, πρέπει να πω, επειδή ειπώθηκε κι από τους φορείς ότι «δεν υπάρχει εκπροσώπηση στα δύο Διοικητικά Συμβούλια από αγρότες», ότι είναι ένα έλλειμμα αυτό. Προφανώς, θ’ απαντήσει ο Υπουργός. Υπάρχει αυτή την ώρα μια αδυναμία εκπροσώπησης. Δεν είναι αντιπροσωπευτική η εκπροσώπηση σε εθνικό επίπεδο και αυτό δυσκολεύει και την τοποθέτησή τους στα αντίστοιχα συμβούλια. Υπάρχει, όμως, ένα λογικό αίτημα, να υπάρχει εκπροσώπηση, ιδιαίτερα στον ΕΛΓΑ, που είναι χρηματοδότηση του ΕΛΓΑ οι αγρότες.

Με το άρθρο 13, τροποποιείται ο ν.4384 για τους συνεταιρισμούς. Με την παρ. 1 ορίζεται το αυτονόητο, δηλαδή ότι μετά την εκκαθάριση των αγροτικών συνεταιρισμών η περιουσία που απομένει, μεταφέρεται στον ΟΔΙΑΓΕ, ο οποίος τη διαθέτει σε άλλους αγροτικούς συνεταιρισμούς. Με τις παραγράφους 2, 3 και 4 ρυθμίζεται η εκπροσώπηση των αγροτών σε περιφερειακό και εθνικό επίπεδο. Με την παράγραφο 5, ο ΟΔΙΑΓΕ προκειμένου να ξεκινήσει η λειτουργία του, χρηματοδοτείται από τον κρατικό προϋπολογισμό με 180.000 €.

Με το άρθρο 14, γίνονται πιο αυστηρές οι κυρώσεις για τους σταθμούς επιθεώρησης εξοπλισμού εφαρμογής γεωργικών φαρμάκων. Το πρόστιμο φθάνει τα 15.000 € και επιβάλλονται κυρώσεις και στη διακίνηση ληγμένων γεωργικών φαρμάκων. Διευθετούνται ζητήματα που αφορούν σε κτηματολογικά στοιχεία και ζητήματα σε κτήματα αναδασμού. Με την παρ. 8 ορίζεται το Δ.Σ. του ΕΛΓΑ, όπως ανέφερα και παρατείνεται η προθεσμία για την προσαρμογή των μονάδων υδατοκαλλιέργειας με τις διατάξεις του νόμου από 2 σε 4 έτη, προκειμένου να προλάβουν να είναι σύννομες όλες οι διαδικασίες. Ρυθμίζονται, επίσης, ζητήματα στελέχωσης του ΟΔΙΑΓΕ, τα οποία χρειάζονται.

Στο τέταρτο κεφάλαιο με τις τελικές διατάξεις, με το άρθρο 15 στις δύο πρώτες παραγράφους αναγράφεται ο χρόνος προσαρμογής των επιχειρήσεων που είναι έξι μήνες, ώστε οι συσκευασίες των προϊόντων και ο εξοπλισμός να έχουν προσαρμοσθεί σύμφωνα με τα ισχύοντα.

Στις δύο επόμενες παρατείνεται η θητεία των μελών του Δ.Σ. του ΕΛΓΑ και του ΟΠΕΚΕΠΕ και με το άρθρο 18, η έναρξη ισχύος των άρθρων 1 έως 4 ορίζεται 1/1/2018 και των υπολοίπων με τη δημοσίευση του νόμου στην Εφημερίδα της Κυβερνήσεως.

Κυρίες και κύριοι συνάδελφοι, τελειώνω, λέγοντας ότι το υπό συζήτηση σχέδιο νόμου αποτελεί ένα σημαντικό πρώτο βήμα για την ενίσχυση της παραγωγής και των παραγωγικών δυνάμεων. Είναι εδώ και χρόνια αίτημα των ανθρώπων που παράγουν και εξασφαλίζουν θέσεις εργασίας και έσοδα για τη χώρα. Είναι πολλά αυτά, που πρέπει, να γίνουν ακόμη, αλλά είμαστε σε τροχιά παραγωγικής ανασυγκρότησης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Μεγαλομύστακα, θα θέλαμε να τοποθετηθείτε επί της αρχής για το σχέδιο νόμου.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφυλασσόμεθα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης, Ειδικός Αγορητής της Δημοκρατικής Συμπαράταξης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Στο άρθρο 1 για το χαρακτηρισμό του «εμπόρου», όπου αναφέρεται το Ενιαίο Μητρώο Εμπόρων Αγροτικών Προϊόντων και Εφοδίων - που είναι νόμος του 2011 αδρανοποιημένος για πέντε χρόνια - θα ήθελα, να ρωτήσω εάν έχει ενημερωθεί καθόλου, κ. Υπουργέ. Σωστά το ενεργοποιείτε. Ήταν ένα εργαλείο υπέρ των παραγωγών και για το Υπουργείο Αγροτικής Ανάπτυξης και κακώς έμεινε αδρανοποιημένο το Μητρώο εδώ και πέντε χρόνια. Θέλω, να πιστεύω ότι ίσως το εξάμηνο που δίνεται, να είναι ένας λόγος κι αυτός.

Για τα νωπά και ευαλλοίωτα αγροτικά προϊόντα σε σχέση με το παράρτημα 1. Ακούστηκαν κι από τους φορείς μια σειρά προϊόντων, όπως τα ακτινίδια που ανέφερε η συνάδελφος, αλλά και τα σπαράγγια που πρέπει να συμπεριληφθούν κι αυτά.

Για την εμπορική συναλλαγή στο άρθρο 2, για τις 60 ημέρες, σήμερα, λόγω της οικονομικής συγκυρίας και των capital control, μήπως θα έπρεπε, να μπει μια παράμετρος ότι « με την άρση των capital control, να επανέλθουμε στις 30 ημέρες»;

Για τις κυρώσεις του άρθρου 4, συμφωνώ ως προς την παρ. 5 ότι αυτά θα πρέπει να είναι αυτοποιημένες οι κυρώσεις και να μην επαφίονται, ούτε στις αρμόδιες υπηρεσίες ούτε καν στον Υπουργό. Οι ποινές προβλέπονται λοιπόν αυτόματα, όταν υποπίπτει σε παράβαση ο έμπορος τότε να του επιβάλλονται οι ποινές.

Σε σχέση με το άρθρο 5, για την υποχρεωτική επισήμανση προέλευσης στο γάλα. Εδώ ακούστηκε και από τους φορείς και εγώ τοποθετήθηκα και στην πρώτη ανάγνωση και σήμερα με τους φορείς, μήπως θα έπρεπε αντί για ΕΕ να βάλουμε να φαίνεται η χώρα αρμέγματος; Αν περνάει, επειδή αναφέρθηκε, αλλά το δέχομαι έστω και αν αυτό είναι σε καλύτερη κατεύθυνση από εδώ που είμαστε και το συζητάμε. Αυτό θα ήταν το ιδανικό όμως.

Ως προς τη ρήτρα τώρα αναγνώρισης, η μόνη επισήμανση που θα είχα να κάνω είναι σε σχέση μόνο με το γιαούρτι. Μήπως, θα μπορούσαμε να το βάλουμε στα νωπά προϊόντα; Εκεί είναι που πάει και καταναλώνεται ένα σημαντικό ποσοστό γάλακτος, εκεί είναι η άμεση καταβολή που εισπράττει η λιανική πώληση και πληρώνει δυστυχώς σε οκτώ μήνες. Σε σχέση με τα υπόλοιπα άρθρα το 8, το 9 και το 10 δεν έχω να κάνω καμία παρατήρηση ή επισήμανση. Σε σχέση με το άρθρο 11 το ίδιο.

Με το άρθρο 12 για τον ΟΠΕΚΕΠΕ, κυρία Πρόεδρε, νομίζω η θέση μας και για τον ΟΠΕΚΕΠΕ και για τη συνέχεια στο άρθρο 14, ο ΟΠΕΚΕΠΕ, ΕΛΓΑ για να μεριμνήσετε για την εκπροσώπηση στο ΔΣ των εκπροσώπων των αγροτών.

Σε σχέση με το άρθρο 13 και συνολικά για την παρ.2 για την εκπροσώπηση σε δευτεροβάθμιο επίπεδο και σε τριτοβάθμιο επίπεδο των αγροτικών συνεταιριστικών οργανώσεων, εμείς διαφωνούμε. Διαφωνούμε και συμφωνούμε με την εισήγησή σας που κάνατε με τον ν.4384/2016, όπου τότε στην Αιτιολογική Έκθεση ήσασταν σαφέστατοι, ότι θέλετε η εκπροσώπηση σε δευτεροβάθμιο και σε τριτοβάθμιο επίπεδο να επαφίεται στη δυνατότητα των συνεταιρισμών και των συνεταιριστών να διαλέξουν τον τρόπο που αυτοί θα οργανωθούν. Τώρα μετά από 1,5 χρόνο γιατί κάνετε παρέμβαση;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής ανάπτυξης και Τροφίμων): Γιατί απλούστατα δεν μπόρεσαν να βρουν άκρη.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Γιατί κάνανε δύο συνεταιριστικά σχήματα, τα οποία στην πορεία μπορεί να γίνουν ένα. Για ποιο λόγο; Τώρα, με αυτό που κάνετε, κύριε Υπουργέ, θα δώσετε λύση; Όχι, γιατί αν αναλύσω και τα άρθρα, όπως τα βάζετε, έχετε τρομερές αδυναμίες. Δεν είναι σύμφωνα με τις συνεταιριστικές αρχές. Θα τα πούμε όμως και στην Ολομέλεια σε σχέση με αυτό το άρθρο.

Ως προς τον ΟΔΙΑΓΕ και την μεταφορά του ενεργητικού των περιουσιακών στοιχείων των αδρανών συνεταιριστικών οργανώσεων, είμαστε αντίθετοι, το έχω πει και στην πρώτη ανάγνωση. Έρχεται σε αντίκρουση με τις συνεταιριστικές αρχές και με τον ίδιο το νόμο που ψηφίσατε εσείς περί συνεταιρισμών το ν.4384/2016. Προβλέπεται εκκαθάριση. Ο εκκαθαριστής και στον ίδιο νόμο προβλέπεται ότι ο εκκαθαριστής κάνει τη γενική συνέλευση για να αποφασίσει. Για ποιο λόγο τώρα κάνουμε ένα όργανο που εσείς το απορρίψατε, όταν ήρθε ο ν.4384/2016 το πήρατε πίσω;

Μεταφέρετε την περιουσία των αγροτών που δημιουργήθηκε σε βάθος δεκαετιών στο κράτος. Με ποιες προϋποθέσεις; Και γιατί; Και εδώ είναι ένα θέμα, για το οποίο έχουμε σοβαρές ενστάσεις και θα τοποθετηθούμε γι' αυτό αναλυτικά και στην Ολομέλεια. Το ίδιο και για τον ΕΛΓΑ. Ιδιαίτερα δε για τον ΕΛΓΑ, για τη μη εκπροσώπηση στο διοικητικό συμβούλιο των αγροτών, το έχουμε πει επανειλημμένως. Ούτε ένα ευρώ δίνει το κράτος για τον ΕΛΓΑ και δεν συμμετέχουν οι αγρότες στο διοικητικό συμβούλιο. Θεωρώ ότι αυτό θα πρέπει, πραγματικά, να το δείτε, όχι μόνο να το δείτε, αλλά θα πρέπει να συμμετέχουν οι αγρότες στο διοικητικό συμβούλιο του ΕΛΓΑ. Για τις μεταβατικές διατάξεις, θεωρούμε ότι το εξάμηνο, ίσως θα μπορούσε να γίνει και τρίμηνο.

 Κλείνοντας, επί των άρθρων, θα ήθελα μόνο μια επισήμανση κύριε Υπουργέ. Σήμερα δεν ήρθαν οι εκπρόσωποι των τραπεζών. Είναι σημαντικός παράγοντας οι τράπεζες, το πώς θα λειτουργήσουν σε αυτήν τη διαδικασία. Θα θέλαμε να ακούσουμε, γιατί θα μαζευτεί και ένας φόρτος εργασίας, από τα εκατομμύρια τιμολόγια που θα πηγαίνουν και θα πρέπει να μας πουν, πώς και αν μπορούν να το διεκπεραιώσουν, αλλά και τι κόστος θα ζητήσουν γι' αυτό. Νομίζω ότι εκλήθησαν, κυρία Πρόεδρε, τους είχαμε βάλει τουλάχιστον να έρθουν, αλλά σήμερα δεν ήρθαν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Είχαν κληθεί, δεν ήρθαν και έστειλαν υπόμνημα, το οποίο μπορεί να το έχετε πάρει ή θα το πάρετε απόψε.

 ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Δεν έχω τίποτε άλλο, ευχαριστώ.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Κάτι ακόμη. Ως προς τους συνεταιριστές, όπου οι οργανώσεις τους είναι σε εκκαθάριση, οι ίδιοι, όμως, αυτή τη στιγμή διώκονται για οφειλές που δεν είναι δική τους υπαιτιότητα στη δική τους τη θητεία και ενώ η οργάνωσή τους είναι σε εκκαθάριση και έχει περιουσιακά στοιχεία, αυτή τη στιγμή έχουν δεσμευμένους τους λογαριασμούς τους και κινδυνεύουν με ποινές φυλακίσεως.

 Και άλλη φορά το έχουμε συζητήσει. Θεωρώ ότι πρέπει εδώ να δώσουμε μια λύση, όχι για αυτούς που έχουν καταδικαστεί, όχι για αυτούς που με δόλο, επί της δικής τους θητείας δημιούργησαν τα χρέη, αλλά γι' αυτούς οι οποίοι, όπως προανέφερα, βρήκαν χρέη και αυτή τη στιγμή, μπαίνοντας σε εκκαθάριση η οργάνωσή τους, ενώ αυτή έχει περιουσία, εντούτοις αυτοί οι ίδιοι «τραβιώνται» στα δικαστήρια.

Την άλλη φορά είχε έρθει μια τροπολογία, σε ένα βαθμό είχαν συμφωνήσει όλα τα κόμματα, μήπως θα έπρεπε να το δούμε, έναντι της ψήφισης του νομοσχεδίου; Ευχαριστώ.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Θέλω το λόγο επί της διαδικασίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Το λόγο έχει ο κ. Αμυράς, Ειδικός Αγορητής του «Ποταμιού».

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Επειδή βλέπω την κυρία Γεροβασίλη, και μας έχει φέρει μια τροπολογία, να δώσουμε το χρόνο να μας την πει, αν συμφωνούν και οι υπόλοιποι Εισηγητές, ώστε όταν έρθει ο χρόνος ο δικός μας, ενδεχομένως, να έχουμε μια εικόνα. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Επειδή έχουν ξεκινήσει οι τοποθετήσεις, δεν είναι σωστό οι μισοί μόνο να έχουν τοποθετηθεί. Μετά θα συζητήσουμε για την τροπολογία. Η κυρία Υπουργός θα είναι εδώ μέχρι να ολοκληρωθούν οι Εισηγητές και Αγορητές. Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου «Χρυσή Αυγή»): Στο παρόν σχέδιο νόμου, με το άρθρο 1, καθορίζεται τι εννοείται παραγωγός, έμπορος, νωπών και ευαλλοίωτων αγροτικών προϊόντων, εμπορική συναλλαγή, οφειλόμενο ποσό, νωπά και ευαλλοίωτα προϊόντα. Επίσης, προσδιορίζεται η έννοια των μεταποιητικών επιχειρήσεων που θεωρούνται συγχρόνως, ως παραγωγοί και έμποροι, ανάλογα με το αν αγοράζουν προϊόντα από παραγωγούς τότε θεωρούνται ως έμποροι και αν κατόπιν μεταποίησης τα μεταπωλούν, τότε θεωρούνται ως παραγωγοί.

Έτσι, οι αγροτικοί συνεταιρισμοί αντιμετωπίζονται αντιστοίχως ως έμποροι ή παραγωγοί. Οι αγροτικοί συνεταιρισμοί μετρούν περίπου έναν αιώνα ζωής. Ο πρώτος συνεταιριστικός νόμος, ψηφίστηκε το 1914, με τον ν. 602. Δυστυχώς, από τότε, δεν έχουν υπάρξει θετικές διατάξεις, σχετικά με τη διοικητική τους οργάνωση, τον αποτελεσματικό έλεγχο λειτουργίας των συλλογικών δομών και το δανεισμό των αγροτών και προωθείται ουσιαστικά η διάλυση, θα τολμούσαμε να πούμε, των εναπομεινάντων πρότυπων συνεταιρισμών. Ο διπλός χαρακτηρισμός των συνεταιρισμών, όσοι έμποροι και παραγωγοί, ενδεχομένως, να δημιουργήσει μη ανταγωνιστικές συνθήκες και να μετατραπούν σε ένα είδος πολυεθνικών με χαρακτηριστικά εμπορικών εταιρειών. Ως Χρυσή Αυγή, υποστηρίζουμε την άμεση σύνδεση της αγροτικής παραγωγής και της κατανάλωσης. Φυσικά, θα πρέπει να τεθεί ένας φραγμός στην κερδοσκοπική ασυδοσία των μεσαζόντων.

Το πιο αποτελεσματικό θα ήταν να υπάρχουν συμφωνίες συνεργασίας μεταξύ αγροτικών παραγωγών και εμπορικών επιχειρήσεων, ώστε να επιτευχθεί μέγιστη προστασία των αμοιβαίων συμφερόντων τους. Έτσι ο ρόλος των αγροτικών συνεταιρισμών, θα πρέπει να είναι διακριτός και να στοχεύει στην προστασία και ανάπτυξη του πρωτογενούς τομέα.

 Με την παρ.1 διευκρινίζεται ότι τελικά πληρωτέο ποσό προς το παράγωγο, δεν είναι πάντα ισόποσο με το ποσόν του εκδοθέντος τιμολογίου σε περιπτώσεις συμψηφισμού, επιστροφών και εκπτώσεων.

Επίσης, αναφέρεται ότι σε περίπτωση ελαττωμάτων στα προϊόντα θα υπάρξει αντίστοιχη μείωση του ποσού του τιμολογίου. Ένα βασικό ερώτημα που προκύπτει είναι πώς προσδιορίζεται το ελάττωμα και εάν θα υπάρχει κάποιο έγγραφο καταστροφής. Αν δεν υπάρχει τότε, υπάρχει σοβαρός κίνδυνος, κ. Υπουργέ, αυτή η διάταξη να αποτελέσει ένα «παραθυράκι» στην εκμετάλλευση του παραγωγού από τον έμπορο. Μονομερής διαπίστωση, μονομερής ενέργεια και να οδηγήσει σε ένα είδος οικονομικής κοροϊδίας, όπου ο έμπορος και ο παραγωγός θα βρίσκονται σε αντιδικία για τα υποτιθέμενα ελαττωματικά προϊόντα, μέχρι ένας εκ των δύο να υποχωρήσει ή στο τέλος να συμβιβαστούν.

Επίσης, πώς θα προκύψει το ποσό της μείωσης του τιμήματος; Μια αόριστη ειδοποίηση του εμπόρου προς το παράγωγο ότι το πωληθέν αγαθό έχει ελαττώματα ή υπάρχουν ελλείψεις, θα δημιουργήσει αβεβαιότητα στις συναλλαγές και θα τεθεί σε κίνδυνο η ασφάλειά τους.

Στο άρθρο 2, όπου αναφέρεται η εμπορική συναλλαγή, έμπορος αγροτικών προϊόντων που πραγματοποιεί εμπορική συναλλαγή με παράγωγο που εκδίδει τιμολόγιο του άρθρου 14 οφείλει να εξοφλεί το τιμολόγιο εντός εξήντα ημερών από την έκδοσή του. Το χρονικό περιθώριο που δίνεται σε ορισμένες περιπτώσεις παραγωγών, θα έχει αρνητικές συνέπειες και θα δημιουργήσει επιπλέον προβλήματα ρευστότητας. Η λύση που δίνεται για τις περιπτώσεις των μικρών γεωργικών εκμεταλλεύσεων που δεν διαθέτουν τη σχετική υποδομή, να ενταχτούν σε συνεργατικά σχήματα, μάλλον φαίνεται αναγκαστική και ουσιαστικά διαφαίνεται η πρόθεσή σας να κυριαρχήσουν εμπορικά οικονομικά σχήματα που θα κατατείνουν τους ανεξάρτητους παραγωγούς. Κατά πάσα πιθανότητα θα δημιουργούν συνθήκες αθέμιτου ανταγωνισμού και μάλιστα, χωρίς να διασφαλίζεται ότι αυτά τα συνεργατικά σχήματα θα προασπίσουν τα συμφέροντα των αγροτών και θα ενισχύουν τις γεωργικές εκμεταλλεύσεις ή θα προάγουν τις παραδοσιακές καλλιέργειες.

Αν θέλουμε να μιλάμε για συνεργατικά σχήματα, τότε θα πρέπει να μπούμε στη διαδικασία προσδιορισμού τους, στη δημιουργία κανόνων και πλαισίων δράσης και στην παροχή κινήτρων με την ταυτόχρονη δημιουργία μιας ιδιαίτερης ταυτότητάς ανά περιοχή, με βασικούς στρατηγικούς άξονες τοπικής ανάπτυξης.

Σχετικά με το άρθρο 3, και την πληρωμή στα οφειλόμενα ποσά και τους ελέγχους. Ο παραγωγός, οφείλει να προσκομίζει στην αρμόδια αρχή τα ηλεκτρονικά αντίγραφα τιμολογίων, επιταγών, παραστατικών, αποδείξεις προκαταβολών και ούτω καθεξής, προκειμένου να εξοφληθεί για την παραγωγή του. Για τη διενέργεια ελέγχου εφαρμογής των διατάξεων αυτών, η αρμόδια αρχή συνάπτει συνεργασία με τη διεύθυνση ηλεκτρονικής διακυβέρνησης του Υπουργείου Αγροτικής Ανάπτυξης και Τροφίμων, αλλά και με κάθε άλλη δημόσια αρχή. Στη συνέχεια, θα αποστέλλει ηλεκτρονικά τα στοιχεία αυτά στις αντίστοιχες τράπεζες για τον έλεγχο καταβολής του τιμήματος.

 Σε αυτή την περίπτωση δημιουργείται ένα επιπλέον κόστος, το οποίο θα καθορίζεται με μια κοινή υπουργική απόφαση και θα καλύπτεται από πιστώσεις του κρατικού προϋπολογισμού. Ως αμοιβή προς τα τραπεζικά ιδρύματα. Δεν υπάρχει όμως κάτι που να διασφαλίζει ότι αυτό το κόστος δεν θα μετακυλιστεί στον παραγωγό, είτε με την αύξηση των φορολογικών συντελεστών επί των συναλλαγών, μεταξύ παραγωγών και εμπόρων και ιδιαίτερα αν λάβουμε υπόψη μας την τρέχουσα δημοσιονομική κατάσταση.

Σχετικά με το άρθρο 4 και τις κυρώσεις. Οι επιβαλλόμενες κυρώσεις στους παραβάτες για το χρόνο εξόφλησης ανέρχονται στο 30% της αξίας του τιμολογίου και για την αμέλεια προσκόμισης των προβλεπόμενων στοιχείων στην αρμόδια αρχή, ανέρχεται στο 5% της αξίας του τιμολογίου. Την τρίτη φορά που θα διαπιστωθεί παράβαση, τότε, ο έμπορος διαγράφεται από το ενιαίο μητρώο εμπόρων αγροτικών προϊόντων, εφοδίων και εισροών για ένα έτος. Στο διάστημα αυτό δεν επιτρέπεται η εμπορία νωπών και ευαλλοίωτων αγροτικών προϊόντων. Σε περίπτωση που συνεχίσει τη δραστηριότητά του, επιβάλλεται πρόστιμο 100.000 €, το οποίο αποτελεί έσοδο του ταμείου γεωργίας και κτηνοτροφίας.

Η διάταξη αυτή θα μπορούσε να κινείται σε σωστή κατεύθυνση, αλλά θα έπρεπε να διασφαλίζει και την εξόφληση του τιμολογίου προς τον παραγωγό, ώστε να υπάρχει μια ανταμοιβή για τα προϊόντα του.

Παράλληλα, θα πρέπει να διασφαλιστεί η διαφάνεια και η ακεραιότητα των εμπορικών δραστηριοτήτων για να μην φαινόμενα κλεισίματος εμπορικών επιχειρήσεων από τον παραβάτη και έναρξη νέων από συγγενικό του πρόσωπο.

Στο άρθρο 5, υποχρεωτική επισήμανση προέλευσης στο γάλα. Εδώ, υποχρεωτική η καθίσταται η επισήμανση προέλευσης του γάλακτος, όπως και του γάλακτος, ως συστατικού στα γαλακτοκομικά προϊόντα. Είναι, βέβαια, σημαντικό να αναγράφεται η χώρα παραγωγής του προϊόντος και στις περιπτώσεις που θα υπάρχει αναγραφή προέλευσης προς Ε.Ε. και θα πρέπει να υπάρχει αναφορά στη χώρα άλμεξης και επεξεργασίας.

Εδώ, κύριε Υπουργέ, μας είπατε ότι το παλέψατε και δεν μπορέσατε το καταφέρετε. Δυστυχώς, θα πρέπει να δώσετε περισσότερες μάχες, απ' ό,τι μας είπατε. Θα πρέπει να αναγράφεται από κάθε χώρα προέλευσης το γάλα που αρμέγεται και που συσκευάζονται, ούτως ώστε να μπορεί ο καταναλωτής να διαλέξει τι θα καταναλώσει.

Είναι σημαντικές όλες αυτές οι πληροφορίες, καθώς ο καταναλωτής, όπως σας είπα, να έχει η επαρκή ενημέρωση για το προϊόν. Έτσι θα αποφύγουμε καταστάσεις ελληνοποιήσεων γαλακτοκομικών προϊόντων, όπως έχει γίνει και με τη φέτα. Είναι αδύνατον να μιλάμε για ελληνική φέτα και κατά τα άλλα, το αιγοπρόβειο γάλα που χρησιμοποιείται να είναι εισαγόμενο. Το τυρί που προκύπτει είναι λευκό τυρί ή τύπου φέτα. Βέβαια, αυτά είναι και θέματα κατοχύρωσης ΠΟΠ και δεν χρειάζεται να υπεισέλθουμε σε μια τέτοια συζήτηση.

Σχετικά με το άρθρο 6 και τους ελέγχους και τις κυρώσεις. Οι έλεγχοι των επιχειρήσεων καθορίζονται μέσω κοινής υπουργικής απόφασης και οι προβλεπόμενες κυρώσεις για τις επιχειρήσεις που δεν τηρούν τις διατάξεις του παρόντος, κυμαίνονται από 500€ έως 30.000 €. Όταν, βέβαια, μιλάμε για παραβάσεις αυτών των διατάξεων που αφορούν και επηρεάζουν την υγεία των καταναλωτών και αφορούν θέματα διαφάνειας, πρόληψης, αναγνώρισης και αποτροπής παρανομιών, τότε το θέμα των προστίμων θα πρέπει να επανεξεταστεί, όπως και να δημοσιοποιούνται τα στοιχεία των παραβατών, ώστε να μπορούμε να προφυλάξουμε τους καταναλωτές.

Στο άρθρο 7, ρήτρα αμοιβαίας αναγνώρισης. Τα προϊόντα που αναφέρονται στο παράρτημα 2, τα γαλακτοκομικά προϊόντα που νομίμως παράγονται ή αποτελούν αντικείμενα εμπορίας σε άλλο κράτος-μέλος της Ε.Ε. ή σε τρίτη χώρα, δεν υπάγονται στις διατάξεις των προηγούμενων άρθρων 5 και 6.

Η ρήτρα αμοιβαίας αναγνώρισης θεωρούμε ότι είναι προβληματική γιατί θα ενισχύσει τον αθέμιτο ανταγωνισμό, καθώς θα υπάρχει πολυπλοκότητα των διαδικασιών για τα εγχώρια προϊόντα και τις ελληνικές επιχειρήσεις, ενώ τα εισαγόμενα θα είναι πιο ξεκάθαρα. Το ζητούμενο, όμως, είναι να λυθεί η εγχώρια παραγωγή και η χώρα μας να καταστεί αυτάρκης.

Άρθρο 8, σχετικά με την αξιολόγηση και την εξουσιοδοτική διάταξη. Εδώ η Διεύθυνση Κτηνοτροφικών Υποδομών και Μεταποίησης Ζωικών Προϊόντων του Υπουργείου Αγροτικής Ανάπτυξης και Τροφίμων, καθίσταται αρμόδια υπηρεσία για την αξιολόγηση της αποτελεσματικότητας των ως άνω διατάξεων και υποβολής προτάσεων δυόμισι ετών, στον αρμόδιο υπουργό.

Το χρονικό διάστημα που προσδιορίζεται θα μπορούσε να είναι μικρότερο για πιο άμεσα αποτελέσματα, αλλά αυτό θα είναι εφικτό μόνο με την ύπαρξη ενός στρατηγικού σχεδίου και κατάλληλης προετοιμασίας των αρμοδίων υπηρεσιών, τουλάχιστον.

Άρθρο 9, υποχρεωτική επισήμανση καταγωγής - προέλευσης στο κρέας. Καθίσταται υποχρεωτική για τα κρεοπωλεία και τα καταστήματα λιανικής πώλησης με τμήματα κρεοπωλείου, η επισήμανση πληροφοριών για την καταγωγή, προέλευση και το βάρος του πωλούμενου κρέατος, οι οποίες θα πρέπει να αναγράφονται στα εκδοθέντα μέσω του φορολογικού - ηλεκτρονικού μηχανισμού παραστατικά.

Υποχρεωτική επισήμανση, όπως και η τήρηση της ιχνηλασιμότητας, λογικά θα συμβάλουν στην πλήρη ενημέρωση των Ελλήνων καταναλωτών και στην προάσπιση των συμφερόντων των Ελλήνων κτηνοτρόφων. Να σημειωθεί ότι από τη διαδικασία των εισαγωγών προκαλείται απώλεια κρατικών εσόδων, ενώ με την αύξηση των λαθραίων εισαγωγών δημιουργούνται αρνητικές επιπτώσεις στο εμπορικό ισοζύγιο της χώρας.

Επίσης, πόσο ελληνικά είναι τα κρέατα, κύριε Υπουργέ, όταν τα, κοτόπουλα ή τα χοιρινά ή τα βοοειδή τρέφονται με σόγια από τη Βραζιλία, καλαμπόκι από τη Ρουμανία και τροφές γενετικά τροποποιημένες;

Βεβαίως, θα πρέπει να ξαναδούμε το θέμα της αναγραφής της χώρας καταγωγής ή εκτροφής και σφαγής στα παραστατικά που εκδίδονται από το φορολογικό - ηλεκτρονικό μηχανισμό, όπως π.χ. οι ταμειακές μηχανές, δεδομένου ότι αυτή η αναφορά δεν θα βοηθήσει στην ιχνηλασιμότητα, καθώς η ζυγιστική και η ταμειακή μηχανή είναι μηχανήματα παρακολούθησης της αξίας και όχι της προέλευσης. Άλλωστε, αυτό μας το είπαν και στην ακρόαση των φορέων, ο εκπρόσωπος των κρεοπωλών.

Για το θέμα της προέλευσης, ο καταναλωτής θα πρέπει να έχει ενημερωθεί από τον πάγκο κοπής και από την ετικέτα της συσκευασίας και άρα, μήπως αυτή η αναβάθμιση εξοπλισμού θα απαιτηθεί να επιβαρύνει τα καταστήματα λιανικής πώλησης περαιτέρω.

Στο άρθρο 10, σχετικά με την τροποποιούμενη διάταξη 420/1970, εδώ τροποποιείται ο αλιευτικό κώδικας και καθορίζεται η διαδικασία εκμίσθωσης των ιχθυοτρόφων υδάτων.

Επαναλαμβάνω αυτό που είχαμε αναφέρει και στην εισήγησή μας επί της αρχής, ότι πριν από λίγες μέρες είχε κυκλοφορήσει στον έντυπο τύπο δημοσίευμα, σύμφωνα με το οποίο αλιείς καταγγέλλουν παραπλάνηση της Ευρωπαϊκής Επιτροπής για να περάσει η παρέκκλιση από τη θαλάσσια προστασία.

Τη στιγμή που είναι γνωστό ότι η αλιεία με βιντζότρατα δεν διαχωρίζει τα αλιεύματα και βλάπτει τους θαλάσσιους βιότοπους. Αφού συζητάμε, λοιπόν, για διατάξεις του Υπουργείου Αγροτικής Ανάπτυξης και Τροφίμων, θα μπορούσαμε να δούμε και αυτό το θέμα πιο αναλυτικά.

Επίσης, προβλέπεται η δυνατότητα παροχής υπηρεσιών αλιευτικού τουρισμού και δράσεων οικοτεχνίας στα μισθωμένα ιχθυότροφα ύδατα, ενώ επανακαθορίζεται ο τρόπος μισθώματος.

Η δε εκμίσθωση ιχθυοτρόφων υδάτων σε αλιευτικούς συνεταιρισμούς περνάει από το δημόσιο στους ΟΤΑ, χωρίς δημοπρασία και με απευθείας ανάθεση, με διάρκεια πέντε έως δέκα έτη.

Ένα από τα προβληματικά σημεία αυτής της διάταξης είναι το ζήτημα της απευθείας αναθέσεως της εκμετάλλευσης των ιχθυοτρόφων υδάτων, παρακάμπτοντας τη συνήθη δημοπρασία. Είμαστε πάντα επιφυλακτικοί στο θέμα των απευθείας αναθέσεων, καθώς αυτές δεν διέπονται από διαφανείς διαδικασίες και συνήθως εξυπηρετούν μικροπολιτικά συμφέροντα και ημετέρους.

Με το άρθρο 12 και με την παρούσα διάταξη, εδώ είναι θετικό ότι μειώνονται τα μέλη του ΟΠΕΚΕΠΕ από 11 σε 9 και τα δε μέλη ορίζονται με υπουργική απόφαση του αρμόδιου Υπουργού.

Σχετικά με το άρθρο 13 και την τροποποιούμενη διάταξη 4384/ 2016, δίνεται προτεραιότητα στην ανάπτυξη των συνεταιρισμών ως οικονομικές επιχειρήσεις και θεσπίζονται ομοσπονδίες και συνομοσπονδίες. Ομοσπονδίες συνεταιρισμών ανά περιφέρεια και δημιουργία σε εθνικό επίπεδο μιας συνομοσπονδίας που θα εκφράζει όλες της ομοσπονδίες της χώρας.

Απορίας άξιο είναι, αν αυτό θα οδηγήσει στην αποτελεσματική ενοποίηση του χώρου των συνεταιρισμών και πώς αυτό θα βοηθήσει στην εθνική παραγωγή και οικονομία.

Επίσης, χρηματοδοτείται με κοινή υπουργική απόφαση από τον κρατικό προϋπολογισμό με το ποσό των 180.000 ευρώ, ο Οργανισμός Διαχείρισης Ακινήτων Γαιών και Εξοπλισμών, ο ΟΔΙΑΓΙΕ, για την αντιμετώπιση εξόδων έναρξης λειτουργίας, το οποίο αναμένεται να επιστραφεί άτοκα στον κρατικό προϋπολογισμό εντός 7 ετών από την καταβολή του.

Η ίδια χρονική ευελιξία για δάνεια και λοιπές οικονομικές υποχρεώσεις προς το δημόσιο, θα έπρεπε να ενισχύει και σε άλλους τομείς και κυρίως για τους πολίτες και τους επαγγελματίες. Εν προκειμένω για τους αγρότες, ως ελάχιστο δείγμα στήριξής τους. Δεν έχω χρόνο να αναλύσω και τα επόμενα άρθρα, συνεπώς στην επόμενη συνεδρίαση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του Κομμουνιστικού Κόμματος Ελλάδος): Τονίσαμε από την πρώτη συνεδρίαση ότι σε τραγική κατάσταση βρίσκονται οι φτωχομεσαίοι αγρότες, κτηνοτρόφοι και ψαράδες σε όλη τη χώρα. Βιώνουν τις επιπτώσεις και τα αδιέξοδα της αντιαγροτικής, αντικτηνοτροφικής πολιτικής της Ε.Ε. του παγκόσμιου Οργανισμού Εμπορίου που συναποφασίζουν και εφαρμόζουν όλες οι ελληνικές κυβερνήσεις και στηρίζουν τα κόμματα του ευρωμονόδρομου.

Οι συνέπειες αυτών των πολιτικών εκφράζονται διαχρονικά, ιδιαίτερα με τη μείωση της ελληνικής κτηνοτροφίας, την αύξηση των εισαγωγών ζωοκομικών προϊόντων και του ελλείμματος του αγροτικού εμπορικού ισοζυγίου που κατά κύριο λόγο προέρχεται από την εισαγωγή κτηνοτροφικών προϊόντων, παρότι ο κλάδος της κτηνοτροφίας έχει ιδιαίτερη σημασία για την παραγωγή τροφίμων υψηλής διατροφικής αξίας και μπορεί να συμβάλει στη διατροφική ανεξαρτησία του λαού μας.

Έχει η χώρα μας όλες τις προϋποθέσεις για να αναπτυχθούν οι κλάδοι της κτηνοτροφίας, της αγροτικής παραγωγής για να καλυφθούν οι σύγχρονες διατροφικές λαϊκές ανάγκες με ασφαλή και φθηνά τρόφιμα. Όμως, μια τέτοια προοπτική συνθλίβεται, στραγγαλίζεται στον καπιταλιστικό τρόπο παραγωγής όπου κυριαρχεί και πρωτεύει το κέρδος και όχι οι λαϊκές ανάγκες. Μπροστά σε αυτή την κατάσταση που επιδεινώνεται μέρα με τη μέρα η κυβέρνηση φέρνει διασύνδεση στο νομοσχέδιο.

Στόχος του νομοσχεδίου δεν είναι η ανατροπή αυτής της κατάστασης, γιατί αυτό προϋποθέτει σύγκρουση και ανατροπή της ΚΑΠ, πράγμα το οποίο είναι αδύνατο για σας, γιατί έχετε σαν «Ευαγγέλιο» της αγροτικής σας πολιτικής στην κοινή αγροτική πολιτική τις συμφωνίες των καπιταλιστικών οργανισμών του παγκόσμιου οργανισμού εμπορίου.

Το νομοσχέδιο δεν λύνει τα οξυμένα προβλήματα, ούτε απαντάει στα βασικότερα αιτήματα των μικρομεσαίων κτηνοτρόφων, αγροτών και ψαράδων.

 Στόχος του νομοσχεδίου είναι να δημιουργήσει ψεύτικες εντυπώσεις, να αποπροσανατολίσει τους φτωχούς αγρότες και κτηνοτρόφους ότι μπορεί κάτι να αλλάξει. Η εκτίμηση αυτή που λέμε, απορρέει από το περιεχόμενο του νομοσχεδίου που διακρίνεται για το διαχειριστικό χαρακτήρα της ίδιας αντιαγροτικής πολιτικής. Γι' αυτό δεν θα συμβάλλει ούτε στο ελάχιστο τη μείωση του κόστους παραγωγής, στον περιορισμό της σκληρής εκμετάλλευσης των γαλακτοβιομηχάνων, των εμποροβιομηχάνων, στην προστασία του μικρομεσαίου κτηνοτρόφου και παραγωγού. Αν δεν δημιουργηθεί μέτωπο αντίστασης κοινωνική συμμαχία εργατών-αγροτών μικροεπαγγελματιών, η χρεοκοπία και το ξεκλήρισμα των φτωχομεσαίων αγροτών και κτηνοτρόφων είναι αναπόφευκτη.

Οι προθέσεις σας και ο στόχος σας φαίνεται από το πρώτο άρθρο του νομοσχεδίου. «Τσουβαλιάζετε» τους φτωχομεσαίους αγροτοκτηνοτρόφους με τα μονοπώλια της μεταποίησης αγροτικών προϊόντων, με τον ορισμό «παραγωγοί». Δηλαδή, βάζετε συνεταίρους αυτούς που μοχθούν, που παλεύουν για την επιβίωσή τους, με τα μεγαθήρια τους εμπόρους τους μεγαλοβιομήχανους που κερδοσκοπούν για τους «κλέβουν» τον ιδρώτα. Βάζετε δηλαδή παρέα εκμεταλλευτές και εκμεταλλευόμενους.

Λέτε στο άρθρο 2, ότι εντός 60 ημερών να εξοφλούνται τα τιμολόγια αγοράς των προϊόντων. Και εμείς σας λέμε μεταφέροντας το αίτημα του συνεπούς αγροτικού κινήματος, να «πληρώνονται στη ρόδα του τρακτέρ», αυτή είναι η απαίτηση του κινήματος, στο χωράφι, στη στάνη, εκεί που παραδίδεται η σοδιά και υπάρχει δυνατότητα, υπάρχουν υπερκέδρη, σας το είπαμε και στην πρώτη συνεδρίαση της Επιτροπής. Δεν είναι στόχος σας να λύσετε το ζήτημα της απληρωσιάς που όντως υπάρχει και είναι πολύ σοβαρό. Θέλετε να διευθετήσετε ανταγωνισμούς ανάμεσα σε τμήματα του κεφαλαίου, π.χ. μεταξύ σουπερμάρκετ και βιομηχάνων προ της μεταποίησης.

Στα άρθρα 3 και 4, βάζετε τα ζητήματα ελέγχου και των κυρώσεων. Βάζετε τους φτωχούς κτηνοτρόφους και αγρότες που στενάζουν από την φοροληστεία, να κόβουν τιμολογίων σε κάθε συναλλαγή. Κι εδώ πρέπει να τονίσουμε ότι εμείς δεν είμαστε αντίθετοι. Βάλαμε και το ερώτημα στους φορείς και τους λέμε καθαρά, τα τιμολόγια, τα παραστατικά να τα στέλνει ο έμπορος που έχει τη δυνατότητα. Βέβαια, δεν απάντησαν και εκπρόσωποι εδώ των κτηνοτρόφων, γιατί πράγματι είναι αυτό που τους λέμε εμείς, είναι εκπρόσωποι των μεγαλοκτηνοτρόφων.

Λέμε καθαρά, κύριε Υπουργέ, υπάρχει η δυνατότητα σε κάποιους μικρούς παραγωγούς, είτε αυτοί είναι μεγάλης ηλικίας, είτε δεν μπορούν να χειριστούν ηλεκτρονικά αυτά τα ζητήματα, να στέλνουν τα τιμολόγια ηλεκτρονικά; Γι' αυτό σας λέμε καθαρά, ότι ειδικά τα τιμολόγια να σταλθούν στους μηχανισμούς ελέγχου, πρέπει να στέλνονται από μεριάς των εμπόρων.

Εδώ κάνετε και κάτι άλλο. Βάζετε τους παραγωγούς να κάνουν καταγγελία. Δηλαδή, να πηγαίνουν στα δικαστήρια για να πάρουν το μόχθο τους. Εδώ για παράδειγμα, σας είπαμε καθαρά ότι οι παραγωγοί όταν πάνε στα δικαστήρια, υπάρχει και ο «Πτωχευτικός Κώδικας», τον οποίο δεν τολμάτε να αλλάξετε. Εκεί, δηλαδή, που σε ένα τέτοιο δικαστήριο πληρώνονται πρώτα όλοι οι υπόλοιποι εκτός από τους παραγωγούς. Εμείς σας λέμε καθαρά, εάν θέλετε, έστω να δώσετε μια ανάσα και να κατοχυρώσετε σε ένα βαθμό τους παραγωγούς, να κάνετε δεκτή την τροπολογία που κατέθεσε και θα επανακαταθέσει το Κ.Κ.Ε. σε ό,τι αφορά να προηγούνται εργαζόμενοι αγρότες στον «Πτωχευτικό Κώδικα».

Στα άρθρα 5 και 6, για το γάλα. Προσπαθείτε να καλλιέργησε αυταπάτες τόσο προς τους φτωχομεσαίους κτηνοτρόφους, όσο και προς τα λαϊκά στρώματα ότι θα μπει φραγμός στα εισαγόμενα, και ότι θα ξέρουν τι τρώνε κ.λπ.. Τι δεν λέτε; Σας το είπαμε και στην πρώτη συνεδρίαση ότι στον καπιταλισμό το τι παράγεται, το τι εισάγεται και τι εξάγεται, το καθορίζει το μονοπωλιακό κέρδος είτε τα προϊόντα φέρουν σήμανση, είτε όχι.

Όσον αφορά την ιχνηλασιμότητα και στα συστήματα αναγνώρισης που τόσο υπερασπίζεστε στο σχέδιο νόμου, όπως λέτε, εμείς σας λέμε καθαρά, όσο οι παραγωγοί είναι υποταγμένοι στο κέρδος θα έχουμε φαινόμενα, όπως π.χ. με το κρέας αλόγων, όπως άλλα διατροφικά σκάνδαλα που καθημερινά αντιμετωπίζουμε. Είναι τουλάχιστον αστείο να ισχυρίζεστε ότι θα λύσετε το πρόβλημα αυτό, όταν αυτή τη στιγμή «οργιάζει» το λαθρεμπόριο καυσίμων που είναι και επίκαιρο, όταν «οργιάζει» το λαθρεμπόριο τσιγάρων.

Βέβαια, τι κάνατε με το νομοσχέδιο; Εξαιρείτε τα εισαγόμενα. Γιατί; Γιατί δεν μπορείτε να κάνετε αλλιώς. Αυτό επιτάσσει η συμμετοχή της χώρας στη διακρατική ιμπεριαλιστική συμμαχία. Γιατί δεν επιβάλλεται τόσο στους εισαγωγείς- αυτού το είπε σήμερα και ο κ. Υπουργός: «Δεν μας επιτρέπει η ίδια η Ε.Ε. να αναγράφεται η χώρα, εάν ένα προϊόν παραχθεί, αρμεχθεί σε μια χώρα, το γάλα για παράδειγμα γίνει σκόνη σε δεύτερη χώρα και σε τρίτη χώρα μεταποιηθεί, συσκευαστεί, αναγράφεται στο τελικό προϊόν Ε.Ε.». Είναι ξεκάθαρο ότι όλα αυτά «σκοντάφτουν» στην ίδια την Ε.Ε..

Είναι προκλητικό να ισχυρίζεστε στην Αιτιολογική Έκθεση ότι η παραπλάνηση και η αισχροκέρδεια στον τομέα του κρέατος, αφορά κυρίως την λιανική πώληση, φωτογραφίζοντας τους μικρομεσαίους κρεοπώλες και αφήνοντας στο απυρόβλητο τους μεγάλο-εισαγωγείς, χονδρεμπόρους και μεγαλοβιομηχάνους. Βέβαια, αυτό σας το είπαν σήμερα και εδώ και οι εκπρόσωποι των κρεοπωλών.

Σε ό,τι αφορά το Γ΄ κεφάλαιο και τις λοιπές ρυθμίσεις, πρόκειται για ένα μωσαϊκό ρυθμίσεων σε πάρα πολλά ζητήματα. Σε ό,τι αφορά το 10, παραχωρείται τα πάντα στο κεφάλαιο, ιχθυότροφα ύδατα, λίμνες, ποτάμια, θαλάσσιους παραλιακούς χώρους, λιμνοθάλασσες, δημόσια ιχθυοτροφία, μέχρι και τις αμμουδιές. Πρόκειται για καραμπινάτο «ξεπούλημα» της κρατικής περιουσίας. Χρησιμοποιούνται σαν «φύλλο συκής» οι αλιευτικοί συνεταιρισμοί, οι οποίοι, κύριε Υπουργέ, σήμερα βρίσκονται σε πλήρη κατάρρευσή και 2,5 χρόνια με δική σας Κυβέρνηση και όλα τα προηγούμενα χρόνια με όλες τις αστικές κυβερνήσεις. Αυτό φάνηκε σήμερα εδώ και από τη διαμάχη που υπήρχε μεταξύ των συνεταιρισμών και των αλιεργατών. Φάνηκε καθαρά και σας λέμε, ότι αυτοί οι συνεταιρισμοί είναι εμπορικοί, θα υπάρχει έντονος ανταγωνισμός και ο μικρότερος θα εκτοπίζει τον μεγαλύτερο και έτσι θα ανοίξει ο δρόμος για να εισβάλουν οι ιδιώτες και σε αυτό τον τομέα, αλλά και σε ό,τι αφορά τον τουρισμό με τις θάλασσες.

Τέλος, στο άρθρο αυτό είναι «γελοίο» να μιλάτε για σχέδια βελτίωσης, για ελέγχους που θα κάνουν οι Υπηρεσίες Αλιείας των Περιφερειών, όταν τους έχετε αποδεκατίσει και τις έχετε αφήσει με ελάχιστο προσωπικό. Και σας λέμε ότι υπάρχει ένα σοβαρό αίτημα, κύριε Υπουργέ, στελεχώστε τις ΔΑΟΚ των Περιφερειών που δεν μπορούν να διεκπεραιώσουν ελέγχους. Για παράδειγμα, σήμερα σε όλη τη χώρα και στους περισσότερους νομούς είναι απλήρωτη η βιολογική κτηνοτροφία και γεωργία εδώ και τέσσερα με πέντε χρόνια, δηλαδή, από το 2012 και το 2013 και αυτό οφείλεται στην υπό-στελέχωση όλων αυτών των Οργανισμών. Σε ό,τι αφορά τα άρθρα 11 και 12, έχουμε τροποποιήσεις και διατάξεις.

Σε ό,τι αφορά το άρθρο 13, όπου εδώ υπάρχει πραγματικά ένα μωσαϊκό από κάποιες ρυθμίσεις, είναι η εφαρμογή του συνεταιριστικού νόμου, η δημιουργία νέας ΠΑΣΕΓΕΣ, ο ΟΔΙΑΓΕ, χρησιμοποιείται και χρηματοδοτείται αγροτικό ΤΑΙΠΕΔ.

Σε ό,τι αφορά το άρθρο 14, υπάρχουν κάποιες θετικές ρυθμίσεις που εμείς θα μπορούσαμε να τις ψηφίσουμε, όπως για παράδειγμα τις αμοιβές των εργαζομένων και λέμε, όχι μόνον να πληρωθούν, αλλά θα πρέπει να πληρωθούν και όλοι αυτοί που πήραν μέρος σε προγράμματα και τους χρωστάνε χρήματα.

Έχουμε τα ΚΤΕΟ των ψεκαστικών που εμείς θα λέμε ότι είναι μια απάτη και αυτό θα αποδειχθεί στην πράξη για τα φυτοφάρμακα για τον ΕΛΓΑ και τα διοικητικά συμβούλια και όλα αυτά.

Στην παρ. 9 του άρθρου 14 έχετε βάλει ένα ζήτημα για τις λιμνοθάλασσες και το είπαμε και νωρίτερα. Εμείς, θα μπορούσαμε να πούμε, «ναι» μπορεί να δώσει κάποιες λύσεις, όμως, δεν πρόκειται να δώσει οριστική λύση στα μεγάλα προβλήματα και αυτό που σας αναφέραμε, φάνηκε και από τη διαμάχη που υπήρχε σήμερα μεταξύ των εκεί ψαράδων της περιοχής.

Επίσης, στην παρ. 12, μπορεί και είναι θετικό να υπάρχει λύση για τις κατασκηνώσεις των παιδιών των υπαλλήλων του Υπουργείου, αλλά εμείς λέμε, γιατί να μην υπάρχει και για τους εμπλεκόμενους φορείς; Γιατί να μην υπάρχει και για τους αγρότες; Εδώ, λέμε, ότι δεν πρέπει να επιδοτείται ιδιώτες, αλλά θα πρέπει να εξασφαλιστούν κρατικές δομές για όλες αυτές τις υπηρεσίες.

Τώρα, σε ό,τι αφορά τα υπόλοιπα άρθρα, όπως σε ό,τι αφορά το άρθρο 15, έχουμε μεταβατικές διατάξεις, έχουμε παρατάσσεις σε ό,τι αφορά τη θητεία των διοικητικών συμβουλίων του ΟΠΕΚΕΠΕ και του ΕΛΓΑ.

Σε ό,τι αφορά το άρθρο 16, έχουμε καταργούμενες διατάξεις. Βέβαια, στην Ολομέλεια, θα τοποθετηθούμε πιο εξειδικευμένα για κάθε άρθρο, παίρνοντας υπόψη και ενδεχόμενες αλλαγές που θα γίνουν.

Τέλος, καλούμε τους μικρομεσαίους κτηνοτρόφους και τους λέμε καθαρά, ότι μπορούν και πρέπει να βγάλουν συμπεράσματα. Δεν πρέπει να έχουν αυταπάτες για το μέλλον που τους επιφυλάσσουν η Ε.Ε. και οι ελληνικές κυβερνήσεις, δεν πρέπει να ξεγελαστούν και πρέπει να οργανώσουν την πάλη τους, τον αγώνα τους και να αντιπαλέψουν αυτή την πολιτική, γιατί σε διαφορετική περίπτωση το ξεκλήρισμα της φτωχό μεσαίας αγροτιάς είναι προδιαγεγραμμένο και ήδη σήμερα το ζουν μεγάλα τμήματα της φτωχής αγροτιάς στη χώρα μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ (Εισηγήτρια της Νέας Δημοκρατίας): Κύριε Υπουργέ, παρακολουθώντας με πολλή προσοχή τους φορείς, κατά την ακρόαση, εκφράστηκε απ' όλους ομόφωνα η ανάγκη να συμπεριληφθούν, αυτά που είπατε και δεσμευτήκατε, σε σχέση με το άρθρο 1, στην κατηγορία των εμπόρων και τα καταστήματα λιανικής πώλησης, δηλαδή τα σουπερμάρκετ. Περιμένουμε, λοιπόν, σχετική νομοθετική βελτίωση, γιατί η αιτιολογική έκθεση, όπως είπα και στην ακρόαση φορέων, δεν μας καλύπτει.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Ανάπτυξης και Τροφίμων): Κυρία Πρόεδρε, με συγχωρείτε, διότι δεν θέλω να παραποιούνται αυτά που λέω. Σαφέστατα αναφέρεται, ότι όλοι όσοι είναι εγγεγραμμένοι στο Γενικό Μητρώο Εμπόρων είναι αυτοί, οι οποίοι είναι υποχρεωμένοι, με βάση τη διάταξη, να κάνουν τις συγκεκριμένες πληρωμές. Αναφέρεται στην αιτιολογική έκθεση, ότι συμπεριλαμβάνονται τα καταστήματα λιανικής πώλησης.

Επειδή, λοιπόν, υπήρξε από εσάς, ότι θέλετε να αναφέρεται ξεκάθαρα σας είπα, ναι, να βάλουμε και μία καθ' υπερβολήν διάταξη για να γίνει κατανοητό, που να λέει ότι συμπεριλαμβάνονται και τα καταστήματα λιανικής πώλησης. Σας παρακαλώ, δεν είναι θέμα δικής σας πρωτοβουλίας, σας λέω ότι προβλεπόταν ξεκάθαρα.

ΦΩΤΕΙΝΗ ΑΡΑΜΠΑΤΖΗ (Εισηγήτρια της Νέας Δημοκρατίας): Κύριε Υπουργέ, καταρχάς, κάθε φορά που ομιλώ με διακόπτετε, γι' αυτό κυρία Πρόεδρε, παρακαλώ να αφαιρείτε το λόγο, γιατί το ρολόι δείχνει 20΄ και έχω μιλήσει 10΄.

Κύριε Υπουργέ, δεν ξέρω, εάν ήταν δική μας πρωτοβουλία και δική σας παραχώρηση, πάντως, εάν ανατρέξει κανείς στα πρακτικά της πρώτης συνεδρίασης, θυμάστε πάρα πολύ καλά, πόσο δυσκολευτήκατε για να πείτε τελικά ότι τα σουπερμάρκετ είναι. Μας αρκεί που το είπατε και σήμερα, κρατάμε αυτό και δεν διαστρεβλώνουμε τίποτα.

Το άρθρο 2, αναφέρει «κάθε συμφωνία μεταξύ των μερών, που είναι αντίθετη με τις διατάξεις του προηγούμενου εδαφίου, θεωρείται άκυρη». Μήπως θα πρέπει να συμπληρωθεί «εκτός εάν είναι ευνοϊκότερη για τον παραγωγό»; Μπορεί να είναι μια συμφωνία πλεονεκτική, σε σχέση με αυτό που ρυθμίζετε, που μπορεί να αφορά τις προκαταβολές, που μπορεί να έχει ευνοϊκότερους όρους για τον παραγωγό. Η ratio legis του νομοθετήματος, κύριε Υπουργέ, είναι να «προστατεύσει» τον παραγωγό. Άρα, εάν η συμφωνία είναι προς όφελος και ευνοϊκότερη για τον παραγωγό, μήπως πρέπει να σημειωθεί;

Σχετικά με τις κυρώσεις του άρθρου 4. Κύριε Υπουργέ, σε σχέση με την υποχρέωση του παραγωγού να διαβιβάζει αμελλητί τα ηλεκτρονικά στοιχεία και τα παραστατικά, αντιλαμβάνεστε ότι αυτό δημιουργεί ένα διοικητικό φορτίο, το είπαν οι συνάδελφοι, ακούστηκε και στην ακρόαση των φορέων. Γι' αυτό, υπάρχει κάποια πρόβλεψη; Μήπως μπορεί αυτό το, κατά τα άλλα, ευνοϊκό καθεστώς να λειτουργήσει, χωρίς να δημιουργεί διοικητικό φορτίο και οικονομικό κόστος για τον παραγωγό; Μου μοιάζει λίγο, δεν ξέρω αν θα θεωρηθεί υπερβολικό, ότι εάν κάποιος δεν θέλει να προστατευτεί, είναι σαν να τον τιμωρούμε, έτσι όπως είναι διατυπωμένο.

Κύριε Υπουργέ, προέκυψε με όλους τους τόνους, ότι η χρησιμότητα ή μη του νομοσχεδίου εξαρτάται και μόνο από την πρακτικότητα της εφαρμογής του, το πόσο αυτό στην πράξη θα μπορέσει να φέρει αποτελέσματα. Άρα, αυτή η εποπτεύουσα αρχή, που θα κάνει όλη αυτή τη διαδικασία ελέγχου των τιμολογίων, των πληρωμών κ.λπ., μπορείτε να μας πείτε από πόσους ανθρώπους αποτελείται και πώς ακριβώς θα λειτουργήσει; Για να καταλάβουμε, πόσο ρεαλιστική είναι η ρύθμιση, που τελικά φέρνετε προς ψήφιση.

Κύριε Υπουργέ, επειδή η Ένωση Ελληνικών Τραπεζών, παρότι προσεκλήθη, έστειλε γραπτό υπόμνημα, το οποίο δυστυχώς δεν πρόλαβα να δω και επειδή διάβασα και την Έκθεση του Γενικού Λογιστηρίου του Κράτους, η οποία έχει μια γενικόλογη αναφορά, θα ήθελα να μας πείτε, αυτές οι υπηρεσίες, που θα παράσχουν τράπεζες, προκειμένου να γίνεται έλεγχος πληρωμής των προϊόντων σε 60 μέρες, τι κόστος έχουν και ποιον επιβαρύνουν τελικά;

 Σε ό,τι αφορά στην υποχρεωτικότητα επισήμανσης στο γάλα. Τα είπαμε και στην πρώτη συνεδρίαση, κύριε Υπουργέ, σε ό,τι αφορά στην παρ. 1 του άρθρου 5 δεν υπάρχει αμφιβολία ότι η υποχρέωση αναγραφής του ελληνικού γάλακτος δίνει ένα διαφορικό πλεονέκτημα στην ελληνική γαλακτοπαραγωγό βιομηχανία και, βεβαίως, στους Έλληνες παραγωγούς και κτηνοτρόφους και είναι προς τη θετική κατεύθυνση. Την ίδια στιγμή, όμως, κύριε Υπουργέ, τι γίνεται με την παρ.4 σε ό,τι έχει να κάνει με την παρ. 7 και τα ζητήματα στρέβλωσης που δημιουργεί σε σχέση με τις επιχειρήσεις, οι οποίες δεν είναι εγχώριες και μπορούν να φέρνουν γάλα εκτός Ε.Ε. στις επιχειρήσεις τους, τυποποιημένο και συσκευασμένο, χωρίς να έχει υποχρέωση να γράφει προϊόν εκτός Ε.Ε., ενώ η ίδια η ελληνική επιχείρηση, εάν χρησιμοποιεί γάλα εκτός Ε.Ε. υποχρεούται να γράψει προϊόν εκτός Ε.Ε. Τι γίνεται μ’ αυτόν τον αθέμιτο ανταγωνισμό που δημιουργείται σε βάρος των εγχώριων, ελληνικών επιχειρήσεων;

 Λησμονεί να πω, δεν ξέρω, εάν το έχετε συμπεριλάβει ήδη, σε σχέση με όλους τους φορείς της εφοδιαστικής αλυσίδας, σχετικά με τις 60 ημέρες, τελικά τα τυριά - βλέπω εκεί και τον σύμβουλό σας - θα μπουν στο παράρτημα 1, προκειμένου και οι τυροκόμοι να έχουν αναφαίρετο δικαίωμα να πληρώνονται σε 60 ημέρες; Θα ήθελα μια διευκρίνιση, εάν δεν έχει ήδη δοθεί, γιατί δεν ήμουν εδώ από την αρχή.

 Θα ήθελα, επίσης, να ρωτήσω σε σχέση με αυτή τη μεταρρύθμιση που φέρνετε για την πληρωμή των αξιολογητών του Προγράμματος 2007-2013, τι αφορά σε πληρωμές του Προγράμματος 2007-2013 και τι στις προηγούμενες πληρωμές γιατί δεν είναι σαφές από την Έκθεση του Γενικού Λογιστηρίου του Κράτους. Ποια από τα ποσά αφορούν το 2006 και ποια αφορούν το Πρόγραμμα 2007-2013 και γιατί, ρωτώ εγώ, δεν πληρώθηκαν το 2015, δεν πληρώθηκαν το 2016, δεν πληρώθηκαν το 2017 και χρειάζεται να έρθει νομοθετική ρύθμιση για μια, κατά τα άλλα, προβλεπόμενη συμβατική υποχρέωση;

 Σε ό,τι αφορά τον ΕΛΓΑ, τα είπαμε, κύριε Υπουργέ, για τη μείωση του Δ.Σ. από 9 σε 7 δεν θα είχαμε κανένα πρόβλημα, εάν αυτή η μείωση δεν αφορούσε μόνο στους αγρότες, δηλαδή αυτοί που πληρώνουν αποκλειστικά τον ΕΛΓΑ να μην έχουν δικαίωμα εκπροσώπησης, να μην έχουν δικαίωμα έκφρασης, αυτοί μόνο οι δύο, και σας προτείναμε και το επαναλαμβάνω ένας από τη ΣΑΣΟΕΕ και ένας από τη νέα ΠΑΣΕΓΕΣ και λύνεται αμέσως το πρόβλημα.

 Ήθελα να ρωτήσω, επίσης, διευκρινιστικά σε σχέση με τη μεταβατική περίοδο εφαρμογής του νόμου, επειδή υπάρχει το 6άμηνο, το οποίο γράφεται σε ένα μέρος των διατάξεων και μετά υπάρχει και η μεταβατική περίοδος των 30 μηνών, όπου οι αρμόδιες διευθύνσεις θα μπορούν να σας εισηγούνται, προφανώς για την εφαρμογή του νόμου κ.λπ., είναι σαφές ότι είναι σε 6 μήνες και με τίποτα δεν επηρεάζεται από τους επόμενους 30 μήνες; Θέλω, επίσης, να μας το διευκρινίσετε.

 Σε ό,τι αφορά τις επισημάνσεις για τη σήμανση στο κρέας, τα είπαμε και στην α’ ανάγνωση. Είναι, εν πολλοίς, μια νομοθετική ρύθμιση, η οποία υπάρχει και, βεβαίως, είναι προς τη θετική κατεύθυνση. Απηχεί τη λογική του συστήματος «ΑΡΤΕΜΙΣ» που έφτανε μέχρι τις ζυγιστικές μηχανές και που, βεβαίως, δεν έγιναν οι απαραίτητοι έλεγχοι όλο αυτό το χρονικό διάστημα, προκειμένου και το σύστημα «ΑΡΤΕΜΙΣ» να αποφέρει τα ευεργετικά του αποτελέσματα. Το γεγονός ότι πάει μέχρι τις ταμειακές μηχανές είναι σε έναν ακόμη κύκλο της παραγωγικής αλυσίδας, έναν ακόμη κόμβο καθοριστικό, απλά, εάν οι έλεγχοι δεν υφίστανται, όπως καταλαβαίνετε, η ρύθμιση είναι «πουκάμισο αδειανό».

Κλείνοντας, να μου επιτρέψετε, μιας και είναι εδώ ο Αναπληρωτής Υπουργός, ο κ. Τσιρώνης, να ρωτήσω, κύριε Υπουργέ, επειδή στις 18 Σεπτεμβρίου υπογράψατε μια σχετική απόφαση για το πρόγραμμα που περιμένουμε μετ’ επιτάσεως οι παραγωγοί του προγράμματος αγροτικής ανάπτυξης και αφορά την νιτρορύπανση. Βάλετε μια μοριοδότηση 100 μορίων για εδάφη, τα οποία έχουν πολύ κακή χημική κατάσταση, με αποτέλεσμα στην πράξη - για να μην περιμένουμε τον κόσμο - αυτή η μεγάλη μοριοδότηση να λειτουργεί ουσιαστικά ως «κόφτης» για όλους τους δικαιούχους, για πολλούς νομούς της χώρας και με δεδομένο το γεγονός, κύριε Υπουργέ, σε ό,τι αφορά τη βιολογική γεωργία και κτηνοτροφία έγινε μια σφαγή για να μην πω κάτι χειρότερο, φοβούμαστε μήπως λειτουργήσει κάτι ανάλογο και στο Πρόγραμμα της νιτρορύπανσης που η παραγωγή περίμεναν, όπως και όλα τα προγράμματα του β΄ πυλώνα, φυσικά ως μάννα εξ ουρανού, μήπως λειτουργήσει πραγματικά ως απολύτως αποκλεισμός.

Δράττομαι της ευκαιρίας της παρουσίας σας και θα ήθελα μια απάντηση. Σας ευχαριστώ θερμά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Κυρίες και κύριοι συνάδελφοι, συνεχίζεται η συζήτηση ενός ιδιαίτερα σημαντικού νομοσχεδίου που στηρίζει τον αγροτικό κόσμο και την πρωτογενή παραγωγή και επιτέλους βάζει τάξη στην αγορά σε ό,τι αφορά τους χρόνους πληρωμής και προστατεύει τον Έλληνα καταναλωτή.

Τα παράγωγα τρόφιμα και αγροτικά εμπορεύματα συνεχίζουν να στηρίζουν τις ελληνικές εξαγωγές επιβεβαιώνοντας έμπρακτα, ότι αποτελούν την αιχμή του δόρατος του εγχωρίου εξαγωγικού εμπορίου, αν και το σοκ του ρωσικού εμπάργκου δεν έχει ξεπεραστεί.

Ακούσαμε με μεγάλο ενδιαφέρον σήμερα τις επισημάνσεις των φορέων - παραγωγών, κυρίως συνεταιρισμών και εξαγωγέων. Όλοι συμφωνούσαν στο ότι το νομοσχέδιο είναι σαφώς στη σωστή κατεύθυνση και μάλιστα, ορισμένοι τόνισαν ότι είναι ένα νομοσχέδιο που το περίμεναν εδώ και πολλά χρόνια. Παραγωγοί και εξαγωγείς φρούτων και λαχανικών που έχουν καταφέρει να ανοίξουν σταδιακά την τελευταία διετία τις «πόρτες» καινούργιων αγορών, κάτι που αποτυπώνεται κυρίως στις επιδόσεις των οπωροκηπευτικών. Το θέμα εξακολουθεί να τίθεται όμως;

Οι καθυστερήσεις στις πληρωμές νωπών προϊόντων απασχόλησαν την Ευρωπαϊκή Επιτροπή, μιας και συνεχίζεται η δυσλειτουργία στην αγορά και διογκώνεται το πρόβλημα στους παραγωγούς, άρα και στην κοινωνία και την οικονομία. Οι καθυστερήσεις αυτών των πληρωμών έχουν αρνητικές συνέπειες στον παραγωγό, καθώς θέτουν εμπόδια στην ανάπτυξη του και στις τρέχουσες υποχρεώσεις και επιβάλλεται η πολιτεία να προσαρμόζεται και να δίνει λύσεις. Κυρίως για τους λόγους αυτούς κρίνεται επιβεβλημένη η θέσπιση ειδικής ρύθμισης σε ό,τι αφορά την προθεσμία πληρωμής νωπών και ευαλλοίωτων προϊόντων.

Ορίζεται με το συγκεκριμένο νομοσχέδιο στις 60 ημέρες, με ρητό αποκλεισμό της δυνατότητας συμβατικής υπέρβασης του χρόνου πληρωμής και με ιδιαίτερη πρόβλεψη διοικητικών κυρώσεων, με στόχο την αποκατάσταση των όσων προ είπαμε, της δίκαιης ισορροπίας διοίκησης και της ανάπτυξης μεταξύ παραγωγών και εμπόρων. Σε αυτό, βασική παράμετρος είναι η εξάλειψη των αδικαιολόγητων καθυστερήσεων στις πληρωμές όλων των νωπών και ευαλλοίωτων προϊόντων της αγροδιατροφικής αλυσίδας.

Στις διατάξεις του Β΄ Κεφαλιού ρυθμίζονται θέματα που αφορούν την υποχρεωτική αναγραφή προέλευσης για το γάλα, τα παραγόμενα γαλακτοκομικά προϊόντα και το κρέας, τόσο για τη βελτίωση του βαθμού αυτάρκειας της χώρας μέσω στοιχείων ελέγχου, όσο και για την προστασία της ελληνικής κτηνοτροφίας και των παραγόμενων προϊόντων, ειδικά της φέτας.

Ειδικότερα, η υποχρεωτική επισήμανση της προέλευσης γάλακτος περιλαμβάνει τη χώρα αρμέγματος, τη χώρα επεξεργασίας και τη χώρα συσκευασίας. Ανάλογα με τις τρεις αυτές προελεύσεις θα υπάρχει η και σχετική σήμανση.

Οι ελληνοποιήσεις τα τελευταία χρόνια πήραν μορφή επιδημίας. Δημιούργησαν σημαντικά προβλήματα στους Έλληνες κτηνοτρόφους που αντιμετώπισαν έναν αθέμιτο ανταγωνισμό από επικίνδυνους που βάπτιζαν, ως ελληνικά γαλακτοκομικά προϊόντα και κρέατα, κυρίως από βαλκανικές χώρες. Εδώ και περίπου μια δεκαετία, η Ελλάδα επεδίωκε να καθιερωθεί η υποχρεωτική αναγραφή της προέλευσης σε προϊόντα που έχουν ως συστατικό το γάλα, αλλά και το κρέας, χωρίς ωστόσο ουσιαστικό αποτέλεσμα.

Με τον τρόπο που συζητάμε, προστατεύεται ο Έλληνας καταναλωτής από τις παράνομες ελληνοποιήσεις. Στηρίζεται το εισόδημα των κτηνοτρόφων, δημιουργούνται ανταγωνιστικά πλεονεκτήματα στην παραγωγή επώνυμων προϊόντων υψηλής διατροφικής αξίας και ποιότητας και ενισχύεται το προφίλ της γκάμας των προϊόντων μας διεθνώς.

Όσον αφορά τον εκσυγχρονισμό του θεσμικού πλαισίου εκμετάλλευσης των ιχθυοτρόφων υδάτων της χώρας επιβάλλεται από το γεγονός της υποαπασχόλησης σε απόλυτα μεγέθη των απασχολουμένων στις λιμνοθάλασσες και τις λίμνες και είναι κάτι που μας απασχολεί. Οι στόχοι της σχετικής ρύθμισης είναι, πρώτον, η εξυγίανση της λειτουργίας των μισθωτών αλιευτικών συνεταιρισμών. Δεύτερον, η οχύρωση της βιωσιμότητας των αλιευτικών εκμεταλλεύσεων. Τρίτον, η διευκόλυνση υλοποίησης των αναγκαίων παρεμβάσεων στις δημόσιες εγκαταστάσεις υποστήριξης των δημοσίων ιχθυοτροφείων.

Παρόλα αυτά, υπάρχουν κάποιες περιπτώσεις που χρήζουν διαφορετικής αντιμετώπισης και πρόνοιας και αναφέρομαι στην λιμνοθάλασσα του Μεσολογγίου. Επειδή ξέρω την ευαισθησία σας, κύριε Υπουργέ, θα ήθελα να δείξουμε μια ιδιαίτερη προσοχή στο θέμα αυτό. Προτάθηκε προηγουμένως από κάποιους συναδέλφους να εισαχθούν αυτοί οι ελεύθεροι αλιείς στους υφιστάμενους συνεταιρισμούς. Η κατάσταση, όπως εξήγησαν οι ίδιοι προηγουμένως, έχει ως εξής. Το σύνολο των αλιέων, είτε συνεταιριζομένων, είτε των ελεύθερων αλιέων ανέρχεται στον αριθμό των 500. Από αυτούς, οι 50 είναι ήδη ενταγμένοι στα 9 ιχθυοτροφεία από τα 11. Στα υπόλοιπα 2, προβλέπεται να ενταχθούν 23 αλιείς, επομένως μένει ένας μεγάλος αριθμός αλιέων που δεν μπορεί να ενταχθεί σε συνεταιρισμούς. Αυτοί ζητούν να προσδιοριστεί μέσα στη λιμνοθάλασσα - της οποίας η έκταση ανέρχεται σε 15.000 στρέμματα - μια έκταση όπου θα μπορέσουν να ασκήσουν το επάγγελμα.

Οι ρυθμίσεις αυτές αποκτούν επείγοντα χαρακτήρα, διότι, πέρα από την ένταση των προβλημάτων σχετίζονται με την δυνατότητα αξιοποίησης των ευκαιριών που παρέχονται από τα επιχειρησιακά προγράμματα που αφορούν την εντατική ιχθυοκαλλιέργεια, τις λιμνοθάλασσες και τα εσωτερικά ύδατα. Οι Ανεξάρτητοι Έλληνες στεκόμαστε θετικά απέναντι στο νομοσχέδιο γιατί βάζει σε τάξη όλα αυτά που προαναφέραμε και τα όσα προαναφέραμε στην πρώτη συνεδρίαση της Επιτροπής, αν και θα επανέλθουμε. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ευχαριστώ, κυρία Πρόεδρε. Έχουμε δείξει την ιδιαίτερη ευαισθησία που έχουμε στον πρωτογενή τομέα και στον αγροτικό κόσμο. Έχοντας ακούσει πολύ προσεκτικά τους φορείς και είμαστε έτοιμοι να τοποθετηθούμε στη συζήτηση επί των άρθρων.

Ήδη, από το πρώτο κεφάλαιο που θεωρούμε ότι είναι και το πλέον θετικό, αφού επιχειρεί να ρυθμίσει χρόνιες παθογένειες της διακίνησης νωπών και ευαλλοίωτων προϊόντων που επηρεάζουν τόσο την παραγωγή για την ευαίσθητη ομάδα των αγροτών μας, όσο και τους καταναλωτές, αφού επί χρόνια δεν προστατεύονται, ούτε ως προς την τιμή, αλλά ούτε και ως προς την ποιότητα των αγροτικών προϊόντων που καταναλώνουν. Μια αλυσίδα και μάλιστα, στον ευαίσθητο χώρο της διατροφής, η οποία δυσλειτουργεί ανεβάζει τις τιμές στην αγορά, συμπιέζει την τιμή παραγωγού και προσφέρει επισφαλή προϊόντα στον καταναλωτή, λειτουργώντας επί χρόνια χωρίς κανόνες και χωρίς ελέγχους.

Για την Ένωση Κεντρώων λοιπόν, ο κύριος στόχος είναι να διασφαλίζεται ο παραγωγός. Επίσης, το πολύ βασικό είναι να μικρύνει και η αλυσίδα που μεσολαβεί ανάμεσα στον παραγωγό και τον καταναλωτή, γιατί έτσι διασφαλίζονται με τον καλύτερο τρόπο και ο καταναλωτής, αλλά και ο παραγωγός, καθώς υπάρχει καλύτερη σχέση τομής και ποιότητας. Δηλαδή, δεν μπορεί να συμβαίνει, ο μεσάζων να αγοράζει από τον παραγωγό το «Χ» φρέσκο φρούτο για ένα ευρώ και στα χέρια του καταναλωτή να φτάνει με 12 ευρώ. Θέλουμε να διασφαλίσουμε το εισόδημα του παραγωγού, γιατί δεν πρέπει να ξεχνάμε ότι η αγροτική οικονομία της Ελλάδας στηρίζεται στο μικρομεσαίο αγρότη και στο μικροϊδιοκτησιακό μοντέλο εξού και η σημασία των συνεταιρισμών, αλλιώς οι παραγωγοί πολύ φοβόμαστε ότι θα σταματήσουν να καλλιεργούν τη γη και οι κτηνοτρόφοι θα σταματήσουν να ασχολούνται μα την κτηνοτροφία.

Η Ελλάδα να έχει μονοκαλλιέργεια τον τουρισμό και να εισάγει τα προϊόντα της από το εξωτερικό; Είναι ένα ερώτημα που πρέπει να απαντήσουμε γιατί μέχρι σήμερα οι πολιτικοί του σήμερα και οι προκάτοχοί σας εκεί μας οδηγούσαν. Όπως, όμως, ανέφερα και στην Επιτροπή, δεν προβαίνετε στο διαχωρισμό των παραγωγών από τις μεταποιητικές επιχειρήσεις, οι οποίες, εν προκειμένω, μάλλον ή τις περισσότερες φορές, λειτουργούν παρεμβατικά στην κανονική ροή της αλυσίδας και πολλές φορές και ως μεσάζοντες. Έτσι λοιπόν, επαναλαμβάνουμε ότι η μεταποιητική επιχείρηση, κατά την άποψή μας θα μπορούσε να αποτελεί χωριστή κατηγορία και θα έπρεπε να έχει μια ειδικότερη και διαφορετική ρύθμιση.

Ας τονίσουμε ότι φυσικά, δεν είμαστε εναντίον της μεταποίησης των αγροτικών προϊόντων, απλώς θέλουμε μια ισορροπημένη και δίκαιη αλυσίδα παραγωγής και εμπορίας, όπου κανένας κρίκος δεν θα εκμεταλλεύεται τον άλλον. Μάλιστα, πρέπει να τονίσουμε ότι συμφωνούμε η μεταποίηση προσδίδει προστιθέμενη αξία στα αγροτικά προϊόντα. Φέρνω το πιο γνωστό παράδειγμα, στο οποίο η Ελλάδα εξάγει χύμα λάδι στην Ιταλία και αυτή το συσκευάζει και το πουλάει σε ολόκληρο τον κόσμο, ακόμη και στην Ελλάδα, βαπτίζοντάς το ιταλικό. Γνωρίζουμε, κύριε Υπουργέ και ελπίζουμε να το γνωρίζετε και εσείς ότι στην πραγματικότητα, η έκδοση τιμολογίων για τα αγροτικά προϊόντα αφορά περιορισμένο αριθμό διακινούμενων αγαθών, αφού τα περισσότερα διακινούνται με απλά δελτία αποστολής, ενώ το τιμολόγιο κόβεται μόνο όταν έχουν πουληθεί από τους εμπόρους. Πώς σκοπεύετε, να διορθώσετε αυτή την παθογένεια; Θα σας εξηγήσω γιατί είναι παθογένεια.

Για παράδειγμα, κόβει ένας μικρομεσαίος παραγωγός 2 τόνους βερίκοκα, αλλά δεν έχει ούτε φορτηγό ούτε ψυγεία να τα συντηρήσει. Έτσι, λοιπόν, αυτά φεύγουν στις κεντρικές αγορές, τα φέρνει ο μεσάζοντας στην Αθήνα και ο χονδρέμπορος από τους 2 τόνους αγοράζει τα 500 κιλά με την αιτιολογία ότι δεν είχαν τα ποιοτικά χαρακτηριστικά που αυτός ήθελε. Γίνεται με τα υπόλοιπα; Ο αγρότης θα κόψει το τιμολόγιο για 500 κιλά, ενώ μπορεί και αυτός να μην ευθύνεται, ενδεχομένως που χάλασαν τα προϊόντα κατά τη μεταφορά ή για οποιονδήποτε άλλο λόγο.

Σε αυτό το σημείο, ωστόσο, θα ήθελα να τονίσω ένα ακόμη σημείο. Στη σύγχρονη οικονομία της αγοράς δεν έχει μόνο σημασία το πόσο καλό και ποιοτικό είναι ένα προϊόν, αλλά μεγάλη σημασία έχει και το μάρκετινγκ και τα κανάλια στα οποία θα διοχετεύσουμε τα προϊόντα μας.

Ξέρουμε πολύ καλά ότι ο αγρότης και ο κτηνοτρόφος δεν έχουν τους πελάτες και αυτά τα κανάλια και για αυτό και εξαρτώνται πολλές φορές από τον μεταποιητή, από τον μεσάζοντα, ο οποίος είναι επιχειρηματίας που έχει μια εμπορική επιχείρηση και όχι παραγωγική, με την έννοια της πρωτογενούς, πάντοτε, παραγωγής. Για αυτό θεωρούμε σημαντικό να δώσει η Πολιτεία κάποια κίνητρα, ώστε να περάσει τη μεταποίηση στα χέρια των αγροτών μέσω των συνεταιρισμών. Άκουσα από τους φορείς σήμερα, αλλά και πολλοί συνομιλητές μας εδώ έκαναν λόγο για την ανάπτυξη των συνεταιρισμών. Αυτό είναι το ιδανικό να συμβεί στην Ελλάδα, δηλαδή ο συνεταιρισμός να συγκεντρώνει, να συσκευάζει και να προωθεί τελικά όλα τα προϊόντα.

Επίσης, κύριε Υπουργέ, θα ήθελα να ρωτήσω ποιοι είναι οι ελεγκτικοί μηχανισμοί που θα μπορέσουν να ανταπεξέλθουν στις προσδοκίες των προτεινόμενων διατάξεων δεδομένης της τεράστιας γραφειοκρατίας, τις 60 μέρες, τον έλεγχο τιμολογίων κ.λπ.. Μήπως θα έπρεπε να ενισχύσουμε κάποιους από τους φορείς ή να δώσουμε μια έμμεση αποδοτικότητα και αποτελεσματικότητα σε αυτούς τους φορείς; Μέχρι στιγμής δεν έχουμε καταλάβει πώς θα μπορέσουν να ανταπεξέλθουν αυτοί οι οργανισμοί.

Στο Β΄ κεφάλαιο, που αφορά κυρίως το γάλα και το κρέας, δεν έχουμε κάποιες σοβαρές ενστάσεις και αντιρρήσεις, αφού οι διατάξεις που φέρνετε συνεισφέρουν στην καλύτερη ενημέρωση και προστασία του καταναλωτή για κρίσιμα προϊόντα, όπως είναι το γάλα και το κρέας. Όμως και εδώ παρατηρούμε ότι ουσιώδη θέματα, τα οποία πρέπει να ρυθμίζονται με την απαιτούμενη διαφάνεια και με γνώμονα την ασφάλεια του νόμου, επαφίενται και πάλι στη διακριτική ευχέρεια ή την «αυθαιρεσία» του εκάστοτε υπουργού. Εννοώ ότι στο άρθρο 8, παρ.2, η ρύθμιση ειδικότερων θεμάτων που αφορούν και πάλι την αναγραφή των ενδείξεων, γίνεται με υπουργική απόφαση. Εδώ θα θέλαμε να υπάρχει πιο συγκεκριμένη διατύπωση και να μην τα αφήνουμε στον εκάστοτε υπουργό. Όσο αφορά το γάλα, θέλω να τονίσω και τη σημασία που πρέπει να δώσουμε, ώστε να μην ξαναεμφανιστούν τα καρτέλ γάλακτος, όπως συνέβη το 2007 και είδαμε ποιες ήταν οι επιπτώσεις για το ελληνικό γάλα. Είδαμε ότι υπήρξαν και πρόστιμα και ελπίζουμε να μην επανέλθουμε σε κάποιο τέτοιο καθεστώς.

Στο Γ΄ κεφάλαιο, όπου υπάρχουν περισσότερες παρατηρήσεις μας και συγκεκριμένα στο άρθρο 10, θα θέλαμε να ρωτήσουμε τι σημαίνει ότι οι υπηρεσίες αλιείας που έχουν την αρμοδιότητα διαχείρισης των δημοσίων ιχθυοτροφείων μπορούν να προβούν εντός 6 μηνών από την έναρξη ισχύος της διάταξης στη διαδικασία μίσθωσης των δημόσιων ιχθυοτροφείων που βρίσκονται εκτός εκμετάλλευσης; Ποιες είναι αυτές οι υπηρεσίες και σε ποια δημόσια ιχθυοτροφεία εκτός εκμετάλλευσης αναφέρεστε με τις διατάξεις αυτές και, επιπλέον, γιατί εντός 6 μηνών; Χωρίς επαρκή δικαιολόγηση δεν μπορούμε να ψηφίσουμε τη συγκεκριμένη διάταξη, η οποία πολύ φοβόμαστε ότι είναι φωτογραφική. Ελπίζουμε να μην ισχύει αυτό και να πάρουμε τις απαραίτητες διευκρινίσεις.

Επίσης, για ποιο λόγο καταργείται η υποχρέωση καταβολής εκ μέρους του μισθωτή και υπέρ του Δημοσίου, το ποσοστό 5% της αξίας της καθημερινής αλιευόμενης παραγωγής του μισθίου, όπως ίσχυε ως σήμερα, τι σκοπό αυτό εξυπηρετεί; Τέλος, θέλαμε να εκφράσουμε τις ενστάσεις μας ως προς τον τρόπο παραχώρησης και συγκεκριμένα με την απευθείας ανάθεση. Εμείς δεν είμαστε σχεδόν ποτέ σύμφωνοι με τις απευθείας αναθέσεις. Μπορεί να παρέχεται μια ευελιξία, ωστόσο δεν γίνονται ποτέ σωστά αυτές οι διαδικασίες στην Ελλάδα. Έχουμε δει πάρα πολλές φορές έργα να σπάνε σε μικρότερα κομμάτια για να δοθούν με απευθείας αναθέσεις και να παραχωρούνται σε έναν με δόλο.

Δεν ξέρουμε, αν το σύστημα ως έχει, μπορεί, να διασφαλίσει, ώστε να μην παρατηρηθούν ανάλογα φαινόμενα και σ’ αυτόν τον τομέα.

Για να κλείσω, θέλω, ν’ αναφερθώ στο άρθρο 12, όπου διερωτώμεθα για τη μείωση των μελών του Δ.Σ. του ΟΠΕΚΕΠΕ, καθώς και για τον διορισμό τους με υπουργική απόφαση. Για εμάς, την Ένωση Κεντρώων είναι πολύ σημαντική η, όσο το δυνατόν, αντιπροσωπευτικότερη εκπροσώπηση σε όλα τα συλλογικά όργανα. Δεν είναι δυνατόν, να αναφέρουμε ή ν’ απουσιάζουν απ’ τον ΕΛΓΑ οι ίδιοι οι αγρότες. Επίσης, έχουμε πάρα πολλές ενστάσεις για τον ΟΔΙΑΓΕ, ποια θα είναι η χρησιμότητά του, πώς θα λειτουργήσει, γιατί να τον ενισχύσουμε τόσο, τις όποιες ενστάσεις αυτές και παρατηρήσεις μας θα εκφράσουμε στην επόμενη Επιτροπή, καθώς ο χρόνος μου έχει τελειώσει.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Αυλωνίτου Ελένη, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Αντωνίου Χρήστος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Μορφίδης Κωνσταντίνος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Βλάσης Κωνσταντίνος, Αραμπατζή Φωτεινή, Γιόγιακας Βασίλειος, Δήμας Χρίστος, Κόνσολας Εμμανουήλ, Κέλλας Χρήστος, Μπουκώρος Χρήστος, Μπούρας Αθανάσιος, Βεσυρόπουλος Απόστολος, Στύλιος Γεώργιος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Τζελέπης Μιχαήλ, Λαμπρούλης Γεώργιος, Τάσσος Σταύρος, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος, Μεγαλομύστακας Αναστάσιος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς από το «Ποτάμι».

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Θα είμαι σύντομος, μιας και είμαι ο τελευταίος ομιλητής. Πιστεύω, πως πάντα είμαι σύντομος και λακωνικός.

Θέλω κάποιες διευκρινίσεις. Πάμε λοιπόν στο άρθρο 1. Ο όρος «αναγνωρισμένες ομάδες και οργανώσεις παραγωγών» θα ήθελα, να διευκρινιστεί σε σχέση με το ποιου είδους αναγνώριση απαιτείται. Επίσης, θα ήθελα, να ρωτήσω, οι επιχειρήσεις παραγωγής και εμπορίας τροφίμων που αγοράζουν πρώτες ύλες από παραγωγούς επεξεργάζονται και πωλούν το τελικό προϊόν, σε ποια κατηγορία εντάσσονται. Μεταποιητικές επιχειρήσεις ή εμπορία αγροτικών;

Πάμε παρακάτω στο άρθρο 2. Εδώ η διάταξη «κάθε συμφωνία μεταξύ των μερών για μεγαλύτερη από αναφερθείσα στο προηγούμενο εδάφιο προθεσμία θεωρείται άκυρη». Εδώ, φοβάμαι μην τυχόν πάρει κάποιος στο ΣτΕ και πει ότι «είναι αντισυνταγματική η διάταξη» και ότι «αντιβαίνει στην αρχή της οικονομικής ελευθερίας». Θα ήθελα μια μικρή διευκρίνιση, εάν το έχετε σκεφτεί και πώς μπορούμε, να το αντιμετωπίσουμε.

Πάμε παρακάτω, και ας μην επαναλάβω και εγώ, μιας και τ’ άκουσα από τον κ. Μεγαλομύστακα για το σημείο έναρξης των χρονικών προθεσμιών για τις 60 ημέρες με τα τιμολόγια, τα δελτία αποστολής, τι συμβαίνει στην αγορά, τι θα πρέπει, να λάβουμε υπόψη μας. Θα ήθελε και σ’ αυτό ένα σχόλιο.

Στο άρθρο 3, είναι θεμιτή πολύ η εξαίρεσή σας προς το τραπεζικό απόρρητο, γιατί θεσπίζεται πέραν του νόμου υπέρ δημόσιας αρχής. Συμφωνούμε.

Το άρθρο 4, για τις κυρώσεις που στην ουσία είναι αντικίνητρο για τους αγοραστές. Συμφωνώ, μήπως, όμως, είναι εξοντωτικό για τους μικρούς εμπόρους; Σκεφτόμαστε και σας προτείνουμε, μην τυχόν σας μπει στον οπτικό ορίζοντα και σας ενδιαφέρει, εμείς, να πούμε ότι το πρόστιμο θα πρέπει, να είναι εικοσαπλάσιο τις αξίας της εμπορικής συναλλαγής και συμφωνώ ότι εάν ένας έμπορος τρεις φορές πιαστεί να παραβιάζει το νόμο, να βγαίνει για ένα χρόνο εκτός μητρώου.

Για το άρθρο 8, όπως προβλέπετε, να γίνει η αξιολόγηση της εφαρμογής των άρθρων 5 και 6; Με ποια μέσα;

Επίσης, το άρθρο 10, τώρα βλέπεις τροποποιεί διατάξεις νόμου του 1970. Με πληροφόρησαν οι συνεργάτες μου, γιατί ήμουν σε άλλη Επιτροπή το μεσημέρι για τους φορείς που μιλούσαν για τα βασιλικά διατάγματα και λες «βρε παιδάκι μου, είναι δυνατόν 50 χρόνια και 70 και 80 και να μην εναρμονίζεται το Ελληνικό Κοινοβούλιο ως προς τη σκέψη του για τη ρύθμιση του αγροτικού τομέα με την πραγματικότητα;» και δεν σας λέω «με τον 21ο αιώνα». Τώρα, δίνουμε αγώνα για τα γάλατα και τα γαλακτοκομικά, να υπάρχει η σήμανση και δε λέω ότι είναι καμία επανάσταση, αλλά κάτι γίνεται.

Πάμε παρακάτω στο άρθρο 12. Εγώ, εδώ διαφωνώ με την κατάργηση των δύο θέσεων ειδικών επιστημόνων και θα σας έλεγα, να το κόψετε στη μέση. Δηλαδή, να διατηρήσετε τις δύο θέσεις των ειδικών επιστημόνων και να κόψετε δύο θέσεις από εκπροσώπους του Υπουργείου. Επίσης, εγώ πάντα διαφωνώ με τους διορισμούς Γενικών Διευθυντών, Προέδρων Διοικήσεων στους οργανισμούς από τον εκάστοτε Υπουργό, διότι εσείς μπορεί, να έχετε τη σωστή επιλογή, αλλά δεν εμπιστεύομαι τον επόμενο. Μήπως θα έπρεπε να γίνει με ανοικτή διαδικασία; Με ανοικτή διαδικασία κατά το πρότυπο πολλών άλλων επιλογών της Δημόσιας Διοίκησης για διάφορα θέματα.

 Τελειώνω, κυρία Πρόεδρε και κυρίες και κύριοι συνάδελφοι. Πιστεύω, πως όλοι νοιαζόμαστε για την ενίσχυση του αγροτικού τομέα, την ανταγωνιστικότητα των εθνικών μας προϊόντων, την προστασία της προέλευσής τους, τη διασφάλιση της ποιότητας των αγροτικών προϊόντων κλπ.. Αυτά όμως είναι λόγια στην πράξη για να βοηθήσουμε τον αγρότη και όποιον, εν πάση περιπτώσει, βρίσκεται στον πρωτογενή τομέα, έχω την αίσθηση ότι θα πρέπει να είμαστε τολμηροί. Να τους δώσουμε τα εργαλεία και να τους δώσουμε ευθύνες και υποχρεώσεις που πιστεύω, τουλάχιστον, η νέα γενιά αυτών των ανθρώπων είναι σε θέση να τις φέρει εις πέρας. Αυτά είχα να σας πω. Ψηφίζουμε θετικά, όπως σας τα είπα και ανυπομονώ να ακούσω την κυρία Γεροβασίλη για την τροπολογία που έχει φέρει.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα δώσω το λόγο στην κυρία Υπουργό. Έχει μοιραστεί τουλάχιστον στους Επικεφαλής των Κομμάτων, στους Εισηγητές το σχέδιο Τροπολογίας.

 ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Κυρίες και κύριοι συνάδελφοι, σε ένα θέμα που ενδιαφέρει ιδιαίτερα τον κ. Αμυρά το έθιξε και πριν και που ενδιαφέρει και εμάς όμως ιδιαίτερα και έχει να κάνει με τις αξιοκρατικές επιλογές στο Δημόσιο. Σας θυμίζω μόνο κύριε Αμυρά, ότι έχετε απολύτως δίκιο και εμείς κάνουμε όλα όσα είναι δυνατόν να κάνουμε και θα σας εξηγήσω παρακάτω και αυτή η Τροπολογία έρχεται μεταβατικά να σταθεί και να λύσει μερικά θέματα που θα δημιουργηθούν μεταξύ του, ότι το τι συνέβαινε με το τι θα συμβεί τους επόμενους μήνες.

 Φαντάζομαι ότι έχετε δει ότι και με χρονοδιαγράμματα έρχονται μεταρρυθμίσεις, οι οποίες ήδη έχουν ξεκινήσει και υλοποιούνται. Όπως θα ξέρετε λοιπόν, ολοκληρώνεται τις ερχόμενες ημέρες, δεν εννοώ πολλές ημέρες εννοώ δέκα έως δεκαπέντε τέτοιο μέγεθος, η διαδικασία έκδοσης των νέων οργανογραμμάτων των Υπουργείων. Μερικά έχουν ήδη εκδοθεί και βρίσκονται σε διαδικασία έκδοσης.

Εκτιμώ μέσα στις επόμενες ημέρες θα έχουν ολοκληρωθεί. Να σας πω ενημερωτικά, ότι ήταν μια ιδιαίτερα σύνθετη διαδικασία, διότι αναδιοργανώνει όλα τα Υπουργεία, με δεδομένο ότι καταργεί, συγχωνεύει και ιδρύει τμήματα, διευθύνσεις, βασισμένα σε σύγχρονες ανάγκες δικαιολογημένα, γιατί καταργείται ή γιατί δημιουργείται.

 Θέλω να πω μόνο ένα παράδειγμα ότι αντιλαμβάνεστε, ας πούμε τις ανάγκες ψηφιακής μεταβολής αναπροσαρμογής του Δημοσίου, αυτό αυτομάτως έχει δημιουργήσει καινούργιες ανάγκες, όπως δημιουργήθηκε και ένα καινούργιο Υπουργείο Ψηφιακής Πολιτικής. Έτσι λοιπόν ορθολογικά και με απολύτως δικαιολογημένα έχουμε αυτά τα οργανογράμματα. Σε λίγες μέρες θα είναι όλα δημοσιευμένα, γιατί ξέρετε ότι είναι και η διαδικασία σύνθετη και η έκδοση, προεδρικά διατάγματα, συμβούλια επικρατείας κλπ..

 Αυτό λοιπόν σημαίνει ότι σε λίγες μέρες θα είναι σε ισχύ, τα νέα οργανογράμματα όλων των Υπουργείων. Τι μας δημιουργεί αυτό; Μας δημιουργεί το εξής κενό. Οι θέσεις ευθύνης ουσιαστικά παύει η ισχύ τους, με το που βγαίνουν τα καινούργια οργανογράμματα σε ισχύ. Ερχόμαστε λοιπόν με μια ρύθμιση, με μια Τροπολογία σήμερα, να ρυθμίσουμε μεταβατικά αυτό το χρονικό διάστημα και το «μεταβατικά ορίζεται σαφώς, για να αποκρούσω και ενδεχομένως κάποιος που θα σκεφτεί, ότι μήπως κρύβεται κάποια καθυστέρηση ιδιαίτερη που κάτι θα ευνοήσει, επειδή και στο άρθρο της τροπολογίας του άρθρου 4 νομίζω, μιλάει για ένα μήνα συγκεκριμένα σε διαδικασίες για αυτό ενημερώνω ότι όπως ξέρετε οι κρίσεις των Προϊσταμένων που ακολουθούν τα οργανογράμματα, έχουν ξεκινήσει κρίσεις προϊσταμένων πριν τα οργανογράμματα για ποιους οριζόντια, για τις 20 Διευθύνσεις διοικητικών και οικονομικών. Διότι ότι και να συμβεί και στα καινούργια οργανογράμματα, αυτές υποχρεωτικά θα υπάρχουν.

Αυτή τη διαδικασία την ξεκινήσαμε πριν και αυτή τη στιγμή έχουν ελεγχθεί τα δικαιολογητικά των υποψηφίων και βρίσκεται στη διαδικασία έναρξης των συνεντεύξεων που γίνονται από το ΑΣΕΠ. Μόλις ολοκληρωθεί αυτή η διαδικασία και με τα νέα οργανογράμματα, θα προκηρυχθούν οι νέες γενικές διευθύνσεις, ούτως ώστε να ξεκινήσει σταδιακά η κρίση προς τα κάτω, όπως οφείλει να γίνει. Δηλαδή, πρέπει να έχει κριθεί πρώτα αυτός που προΐσταται προς αυτόν που υφίσταται. Αυτή η διαδικασία προβλέπουμε ότι θα ολοκληρωθεί για όλο το Δημόσιο, τους πρώτους μήνες του έτους 2018, διότι, όπως αντιλαμβάνεστε, να σας πω μόνο για τις 20 διευθύνσεις, οι άνθρωποι, οι οποίοι έχουν υποβάλει είναι πάρα πολλοί και αυτοί που θα πρέπει να πάνε σε συνεντεύξεις και προφορικές του ΑΣΕΠ είναι πολλοί, δηλαδή είναι βαριές διαδικασίες, ωστόσο είναι με όρους αντικειμενικούς. Έχει βγει το Υπουργείο από το «κάδρο» και έχει πάει σε επιτροπές, οι οποίες αποτελούνται κυρίως από Νομικό Συμβούλιο του Κράτους, ΑΣΕΠ, δικαστικούς και τα λοιπά, προκειμένου να είναι αντικειμενική και αξιοκρατική και διαφανής, βεβαίως.

Έτσι, λοιπόν, ερχόμαστε με αυτή τη ρύθμιση σήμερα, η οποία αναλύεται και θα σας τη διαβάσω, γιατί είναι αναλυτικά γραμμένη, τεχνικά πως θα γίνει, προκειμένου να καλύψουμε αυτή τη μετάβαση. Αντιλαμβάνεστε ότι αν δεν υπήρχε αυτή η τροπολογία, θα είχαμε μια ασυνέχεια στη διοίκηση και ξαφνικά στο Ελληνικό Δημόσιο, θα βρεθεί αύριο κάποιος να μην μπορεί να βάλει υπογραφή. Γι’ αυτό και κρίνεται και ως επείγουσα, για αυτό και έρχεται και σε άσχετο νομοσχέδιο, διότι πρέπει να καλύψει ζητήματα του επόμενου δεκαημέρου. Σας ευχαριστώ. Αν υπάρχουν απορίες βεβαίως, αλλά ωστόσο αν ειπωθεί κάτι στη συνέχεια, θα το πάρω από τα πρακτικά και στην Ολομέλεια είμαι στη διάθεσή σας για ό,τι χρειαστεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ξυδάκης.

ΝΙΚΟΣ ΞΥΔΑΚΗΣ: Θέλω να θέσω ένα ερώτημα και να κάνω μια ευχή μαζί, γιατί αυτή η τροπολογία που βάζει η κυρία Γεροβασίλη έρχεται να βοηθήσει και την μεγάλη προσπάθεια για αξιολόγηση, για να περάσουμε σε μια νέα εποχή στη δημόσια διοίκηση, η οποία υπέφερε το 2014, με τους νέους οργανισμούς, οι οποίοι έγιναν σε ένα μήνα και επί ένα μήνα, με μεταβατική διάταξη, επαύθησαν όλοι οι αξιολογηθέντες διευθυντές και γενικοί διευθυντές, από τον τότε Υπουργό Ηλεκτρονικής Διακυβέρνησης, τον κ. Μητσοτάκη και σε πολλά Υπουργεία έχουμε ακόμη γενικούς διευθυντές και διευθυντές από εκείνη την μεταβατική διάταξη, μη αξιολογηθέντες ή ευρεθέντες εις τον πυθμένα των πινάκων αξιολόγησης.

Θέλω, λοιπόν, να παρακαλέσω για κάτι την κυρία Υπουργό. Προχθές είδαμε επιτροπή της ΑΔΕΔΥ και από τις ομοσπονδίες, οι οποίοι έχουν κάποιες αντιρρήσεις με την αξιολόγηση. Εν πάση περιπτώσει, δεν μπήκαμε στην ουσία σχετικά με την τροπολογία. Θα ψηφιστεί η τροπολογία, διότι είναι μια τροπολογία απαραίτητη, για να έχουμε τη συνέχεια της διοίκησης. Εδώ θα απευθύνω μια έκκληση στην Υπουργό, να μην κρατήσει η μεταβατική περίοδος δυόμισι χρόνια, όσο κράτησε η μεταβατική περίοδος Μητσοτάκη.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Κύριε Ξυδάκη σας ευχαριστώ για την ερώτηση. Έχει ένα ενδιαφέρον να πούμε, ότι είναι έτσι όπως το περιγράφετε και οι προϊστάμενοι τοποθετήθηκαν σε μια νύκτα με ανάθεση και είναι και ο μεγαλύτερος αριθμός στο Ελληνικό Δημόσιο. Συμφωνώ απολύτως μαζί σας.

 Όταν, λοιπόν, εμείς ως Κυβέρνηση ήρθαμε, θα μπορούσε ξέρετε, όταν έχεις αναθέσει σε κάποιον μια θέση ευθύνης με ανάθεση αλλάζει κιόλας. Θα μπορούσε, δηλαδή, την άλλη μέρα το πρωί αυτοί να μην υπάρχουν. Επιλέξαμε, λοιπόν, να μην το κάνουμε αυτό, γιατί θα μπορούσε να θεωρηθεί, ως μια, ας πούμε, ρεβανσιστική λογική απέναντι σε ανθρώπους που ενδεχομένως δεν ευθύνονται.

Επομένως, οι προϊστάμενοι, έμειναν έτσι ως είχαν, από τότε, όπως περιγράφετε και αυτό δεν είναι μια ευχάριστη διαδικασία, ούτε τιμά το Ελληνικό Δημόσιο. Όμως, έπρεπε ψύχραιμα να νομοθετήσουμε ένα σύστημα αξιολόγησης σοβαρό και αξιοκρατικό και όχι με τις υποχρεωτικές ποσοστώσεις που ξέρετε τι ίσχυαν. Έπρεπε να καταργήσουμε τη νομοθεσία, η οποία έγινε επί υπουργίας κ. Μητσοτάκη, με τις υποχρεωτικές ποσοστώσεις και για το 15% που θα βρίσκονταν ακατάλληλοι, για κινητικότητα, απολύσεις κ.λ.π. σας θυμίζω. Έπρεπε να καταργηθεί αυτή η νομοθεσία, να γίνει μια καινούργια νομοθεσία και να περάσουμε σε μια διαδικασία, η οποία να μην αμφισβητείται.

Προτιμήσαμε να είναι έτσι η διοίκηση, παρόλο που το ξέραμε, και θα μπορούσαν την άλλη μέρα να έχουν καθαιρεθεί από τις θέσεις τους όλοι αυτοί και να έχουν μπει με άλλη ανάθεση επιλογής. Αντιλαμβάνεστε, ότι αυτό δεν έγινε ποτέ και γι' αυτό είναι και άδικο σήμερα η Κυβέρνηση να κατηγορείται για κομματικοποίηση κ.τ.λ., άλλοι έκαναν αυτά δεν τα κάναμε εμείς.

Σήμερα λοιπόν, αυτή η ρύθμιση και στο μεταβατικό της στάδιο διατηρεί αυτούς, γιατί κάποιοι είναι από κρίση, επομένως, διατηρούνται έτσι και αλλιώς μέχρι να μπούμε στην καινούργια διαδικασία κρίσεων, όπως οφείλουμε να συμβεί. Έχουν δημοσιοποιηθεί και με τα ονοματεπώνυμα οι Επιτροπές που θα κρίνουν στις υψηλές θέσεις, έχουν γίνει οι υπουργικές αποφάσεις, έχουν γίνει όλα. Η πιο βαριά διαδικασία με καθυστέρηση και όλο αυτό, το οποίο οφείλαμε να το έχουμε κάνει και θα μπορούσαμε να το έχουμε κάνει από το Μάρτιο και από τον Απρίλιο, ήταν τα οργανογράμματα των Υπουργείων. Μια σύνθετη δουλειά πραγματικά, το οποίο όμως τελικά έγινε και έτσι οι μεταρρυθμίσεις που έρχονται και κολλάνε πάνω στα οργανογράμματα και τα καινούργια, σας θυμίζω, είναι και η κινητικότητα, κι η αξιολόγηση και οι κρίσεις, όλα αυτά «κολλάνε» πάνω στα καινούργια οργανογράμματα. Τώρα «τρέχουν» πάρα πολύ γρήγορα.

Έχουμε λοιπόν και την προκήρυξη των γενικών διευθύνσεων, οι οποίοι θα γίνουν και σας θυμίζω και επικουρικά για όσους δεν το θυμούνται, ότι περίπου στο τέλος του Οκτώβρη προκηρύσσονται και οι θέσεις των γενικών γραμματέων Υπουργείων με βάση του νόμου που είχε ψηφιστεί από πέρυσι. Προχωράει πια με γρήγορα βήματα όλη αυτή η διαδικασία. Έτσι δεν θέλαμε να έχουμε εμπλοκές σε αυτό το μεταβατικό στάδιο που θα κρατήσει αυτό το διάστημα και γι' αυτό έρχεται αυτή η τροπολογία, που παγιώνει ανθρώπους που είναι ενδεχομένως και από ανάθεση και τους αφήνει στη θέση τους, αλλά δεν μπορούμε να αναφέρουμε τόσο μεγάλη αναστάτωση στο δημόσιο. Πρέπει να το κάνουμε ορθολογικά και να έχουμε συνέχεια στη δημόσια διοίκηση.

ΕΥΗ ΚΑΡΑΚΩΣΤΑ (ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ) : Το λόγο έχει ο κ. Στύλιος

ΓΕΩΡΓΙΟΣ ΣΤΥΛΙΟΣ: Θέλω λοιπόν να ρωτήσω την κ. Υπουργό, εάν οι νέοι κανονισμοί που αναφέρατε και αναφέρθηκε στο παρελθόν που δεν υπήρχε κανένας λόγος να αναφερθεί στο παρελθόν, υπήρχε προθεσμία να εφαρμοστούν μέχρι 30 Νοεμβρίου 2014. Άρα λοιπόν, οι νέοι κανονισμοί, οι νέοι οργανισμοί των υπουργείων ξεκίνησαν να εφαρμόζονται από 1.12.2014. Η Κυβέρνηση η δική σας ανέλαβε 25 Ιανουαρίου 2015, άρα, μιλάμε για ενάμιση με δύο μήνες.

 Δεύτερον, θέλω να πω το εξής. Υπήρχαν κριτήρια για τις επιλογές των προϊσταμένων; Ναι, υπήρχαν κριτήρια για τις επιλογές των προϊσταμένων. Το 99% των προϊσταμένων που αναφέρεστε, είναι αυτοί οι οποίοι είχαν θητεύσει σε θέση προϊσταμένου. Θέλω να ρωτήσω, κυρία Υπουργέ, αν είστε υπέρ της αξιολόγησης ή όχι, διότι καταλαβαίνω ότι οι συνάδελφοί του ΣΥΡΙΖΑ είναι υπέρ της αξιολόγησης στο δημόσιο. Εγώ μίλησα για κριτήρια που υπήρχαν ψηφισμένα από την Ελληνική Βουλή και να δούμε και τις δικές σας αξιολογήσεις.

 Στα νέα οργανογράμματα των Υπουργείων έχουμε περικοπές θέσεων και συγχωνεύσεις, διότι έτσι, όπως διατυπώνεται η τροπολογία καταλαβαίνω ότι έχουμε περικοπές θέσεων του δημόσιου, θέσεων ευθύνης, θέσεων προϊσταμένων, διευθυντών και τα λοιπά. Πέστε μας λοιπόν πόσες θέσεις γενικών διευθύνσεων περικόπτονται;

ΕΥΗ ΚΑΡΑΚΩΣΤΑ (ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ) : Το λόγο έχει η Υπουργός.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Προφανώς και δεν τα έχω μαζί αυτά τα στοιχεία. Υπάρχουν και μπορώ να σας τα στείλω αύριο ή να τα φέρω και στην Ολομέλεια. Στη διάθεσή σας και σε κάθε περίπτωση το Υπουργείο είναι ανοιχτό στα ερωτήματα όλων των Βουλευτών και διαρκώς. Η τροπολογία λέει σαφώς «όπου καταργούνται», «όπου συγχωνεύονται» ή «όπου ιδρύονται», διότι συμβαίνουν και τα τρία στα καινούργια οργανογράμματα.

Οι θέσεις που προκύπτουν στα νέα οργανογράμματα, χωρίς αυτό να σημαίνει ότι απαραίτητα θα καλυφθούν ή δεν θα καλυφθούν πέραν των δημοσιονομικών, έχουν περίπου μια αύξηση του 10%, που αυτές, βεβαίως, είναι απολύτως δικαιολογημένες, με εκθέσεις και αξιολογήσεις που συνοδεύουν τα νέα οργανογράμματα. Με το «γιατί», δηλαδή. Με αυτό το «γιατί» περνάνε και από το Συμβούλιο της Επικρατείας και έτσι βγαίνουν και τα Προεδρικά Διατάγματα. Τα στοιχεία τα έχει όλα το Υπουργείο, στη διάθεσή σας να σας τα δώσουμε αναλυτικά, με το τι έχει κάνει το κάθε Υπουργείο.

Σχετικά με τις κρίσεις, εγώ ποτέ δεν είπα ότι το 99% των προϊσταμένων είναι από ανάθεση, δεν είπα τέτοιο πράγμα. Είπα, μεγάλος αριθμός είναι από ανάθεση και ένας αριθμός εξ αυτών έχει γίνει σε μια νύχτα. Άρα, δεν έγιναν με κανένα κριτήριο. Δεν είναι για όλο το δημόσιο αυτό το οποίο λέω, είπα για έναν αριθμό. Αυτό, τώρα, δεν το έχουμε μετρήσει, δεν έχει κάποιο ενδιαφέρον και δεν μας αφορά γιατί θα το μετρούσαμε όταν θα πηγαίναμε να τους καταργήσουμε. Αυτό που δεν κάναμε, δηλαδή. Άρα, ούτε το μετρήσαμε και συνεχίζει να λειτουργεί το δημόσιο, όπως ήταν.

Εάν είμαστε υπέρ της αξιολόγησης. Απολύτως και γι' αυτό, παρόλο που η αξιολόγηση του έτους 2016, ξέρετε όλοι ότι το γνωστό θέμα και με την ΑΔΕΔΥ, αυτό στο οποίο αναφέρθηκε και ο κ. Ξυδάκης, όφειλε να ολοκληρωθεί μέχρι την άνοιξη του 2017. Αυτό είναι το λογικό.

Από ποιους μπορεί να γίνει αυτή η αξιολόγηση, με βάση τον Δημοσιοϋπαλληλικό Κώδικα, αυτό που ίσχυε πάντα και όχι καινούργια νομοθεσία; Από τους προϊσταμένους που τουλάχιστον πέντε μήνες ήταν προϊστάμενοι του αξιολογούμενου.

Άρα, οποιαδήποτε κρίση προϊσταμένων γίνει τώρα, προφανώς, αυτός ο προϊστάμενος δεν μπορεί να κρίνει το 2016. Το 2016 θα γίνει υποχρεωτικά από τους προϊσταμένους που υπήρχαν.

Λέει, λοιπόν, η ΑΔΕΔΥ και έχει ένα δίκαιο. «Μα, θα με κρίνει εμένα αυτός που είναι από ανάθεση και δεν έχει κριθεί; Πώς θα κρίνει εμένα;».

Είναι το μόνο επιχείρημα στο οποίο έχει δίκιο. Το έχει αναγνωρίσει και ο νόμος αυτό, γι' αυτό μιλάει για «άλλα κριτήρια», πόσο θα βαρύνει, δηλαδή, η αξιολόγηση του έτους 2016. Όπως αντιλαμβάνεστε, οι μεταρρυθμίσεις πάνε προς τα μπροστά και δεν πάνε ποτέ προς τα πίσω. Έτσι, μεταβατικά, ας το πούμε έτσι, αν και δεν είναι μια έννοια ακριβής, είναι τα δεδομένα και για την αξιολόγηση του 2016.

Η ΑΔΕΔΥ, λοιπόν, αντιστάθηκε με αποχή και όχι με απεργία. Αντιστάθηκε, επαναλαμβάνω, με αποχή και όχι απεργία, από τον μήνα Φεβρουάριο που εμείς ξεκινήσαμε τη διαδικασία της αξιολόγησης. Εξηγήθηκε και συζητήθηκε και με την ΑΔΕΔΥ. Όλα αυτά, τα οποία λέμε τώρα έχουν συζητηθεί επανειλημμένως με όλα τα όργανα κ.λπ..

Παρόλα αυτά, η απάντηση εκ μέρους των συνδικαλιστικών φορέων, όπως είναι και δικαίωμά τους άλλωστε, ήταν αρνητική ότι θα συνεχίσουν να απέχουν.

Όμως, το λογικό τι λέει, γιατί απαντάμε και σε μια ελληνική κοινωνία; δεν απαντάμε μόνο στους εργαζόμενους.

Μπορεί να πει το Υπουργείο αυτό στην ελληνική κοινωνία ότι οι υπάλληλοι αρνούνται να αξιολογηθούν για το έτος 2016;

Για το 2017 δεν ξέρω τι θα συμβεί, τι θα πει η ΑΔΕΔΥ, δηλαδή. Δεν είναι θεμιτό αυτό, διότι διαπιστώνοντας και αναγνωρίζοντας και εμείς αυτές τις μικροδιαφορές, αυτά τα προβλήματα, αφήνουμε το ΄16 με ένα τρόπο που να μην παρεμβαίνει στις επόμενες κρίσεις καθοριστικά. Υπενθυμίζω ότι οι κρίσεις χρειάζονται τρία φύλλα αξιολόγησης και τα λοιπά, και τα λοιπά…

Και θα πάμε στη συνέχεια, αφού έχει ολοκληρωθεί η διαδικασία των κρίσεων στους πρώτους μήνες του 2018, όπως έχουμε πει, θα περάσουμε στην αξιολόγηση του έτους ΄17, με όλα όσα πρέπει να συμβαίνουν. Θα έχει ολοκληρωθεί και η αξιολόγηση δομών και οι στοχοθεσίες έχουν γίνει και ολοκληρώνουν και για πρώτη φορά μέχρι τέλος του μηνός το ελληνικό δημόσιο περιγράμματα θέσεων εργασίας.

Δεν έχουν υπάρξει αυτά. Στα ψηφιακά καινούργια οργανογράμματα θα συνοδεύουν την κάθε θέση με περίγραμμα, ούτως ώστε όταν θέλει να μετακινηθεί ας πούμε, ένας υπάλληλος από μια θέση να πάει κάπου αλλού θα πρέπει το περίγραμμα θέσης να ταυτίζεται για να γίνονται με ορθολογικά και όχι με ρουσφετολογικά κριτήρια και οι μετακινήσεις και βεβαίως, με ένα φορτίο γραφειοκρατικό, το οποίο είναι απαράδεκτο για την σύγχρονη πραγματικότητα.

Έτσι, λοιπόν, ήρθε εκείνη η τροπολογία. Και τι λέει αυτή η τροπολογία; Ότι ένας υπάλληλος, ο οποίος έχει μια θέση αυξημένης ευθύνης δεν μπορεί να λέει δεν κάνω αξιολόγηση στο προσωπικό μου και να θέλει να ξανά είναι προϊστάμενος. Αυτό λέει η τροπολογία αυτή, το οποίο είναι το αυτονόητο και το οποίο απαντάμε ως ελληνική κυβέρνηση απέναντι στον υπάλληλο και στην κοινωνία, πιστεύοντας ότι με αυτό τον τρόπο προστατεύουμε και το κύρος του δημοσίου υπαλλήλου.

Και το θεωρώ λάθος εκ μέρους του συνδικαλιστικού οργάνου, που ο ρόλος του είναι να υπερασπίζεται την αξιοπρέπεια των δημοσίων υπαλλήλων να αφήνει να κινητοποιούνται αντανακλαστικά κοινωνικού αυτοματισμού τα οποία ξέρουμε με τι φορτίο έχουν επιβαρύνει και τη λέξη αξιολόγηση και γι' αυτό φοβούνται οι υπάλληλοι. Η αλήθεια είναι αυτή, ότι από κει ξεκίνησε. Πάμε να το αποφορτίσουμε όμως με ένα τρόπο και σε αυτό είμαστε αποφασισμένοι να προχωρήσουμε. Και εκτιμώ ότι η πλειονότητα των δημοσίων υπαλλήλων, διότι αντιλαμβάνεστε, είναι και πολιτική, είναι και άλλα παιχνίδια κ.λπ. κ.λπ., η πλειονότητα των δημοσίων υπαλλήλων δεν έχει κανένα πρόβλημα να δώσει το φύλλο αξιολόγησης για το έτος 2016. Και το 2017, τα πράγματα έχουν εξηγηθεί και τα λέει και ο νόμος, τα είπαμε και με όλους τους τρόπους, θα προχωρήσει η αξιολόγηση κανονικά.

Αυτό είναι το περίγραμμα σε τίτλους, σας έβγαλα από το θέμα βεβαίως, αλλά νομίζω ότι είναι χρήσιμο να πούμε μερικά πράγματα και ό,τι χρειαστείτε θα τα πούμε και στην Ολομέλεια, βεβαίως.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ: Ευχαριστώ πολύ, κυρία Πρόεδρε.

 Να ξεκαθαρίσω το θέμα αυτό που δημιουργήθηκε προχθές Υπουργέ, με τα σουπερμάρκετ. Όσοι δεν είναι νομικοί, πρέπει να ξέρετε ότι τα σουπερμάρκετ λειτουργούν με μορφές ανωνύμου εταιρείας και ως ανώνυμες εταιρείες είναι εκ του νόμου έμποροι. Συνεπώς, δεν τίθεται θέμα. Αν δεν λειτουργεί με μορφή ανωνύμου εταιρείας, είναι ως σύνηθες επάγγελμα ότι ασκεί εμπορία, συνεπώς περιλαμβάνονται και όλα.

Μια διευκρίνιση όμως, κύριε Υπουργέ, δεν βλάπτει να το κάνετε και συνεπώς, να λυθεί αυτό το θέμα, για να μην έχουμε νομολογιακά πρόβλημα. Το αναφέρω γιατί όσο πιο σαφής είναι ο νόμος, τόσο αποφεύγονται οι παρερμηνείες αλλά και ενδεχομένως τα νομολογιακά προβλήματα. Λοιπόν, όσον αφορά το νομοσχέδιο. Καταρχάς, είναι θετική η ρύθμιση για την εξόφληση των παραγωγικών εργαλείων των αγροτικών προϊόντων μέσα σε 60 μέρες και η αποφυγή πολυήμερων καθυστερήσεων στην αποπληρωμή.

Ο τρόπος, όμως, εφαρμογής με προβληματίζει, κ. Υπουργέ, του άρθρου 2 που προβλέπεται στις παρ.3, παρ. 1 και 4.2 που εμπλέκουν τον παραγωγό με αυτό τον τρόπο στην τήρηση της ορθής εφαρμογής της διαδικασίας. Θα μπορούσε να αποφευχθεί, γιατί εγκυμονεί κινδύνους, έστω δυσλειτουργίες. Συγκεκριμένα, ο παραγωγός επιβαρύνεται με πρόσθετα γραφειοκρατικά και λογιστικά καθήκοντα και με ό,τι αυτό συνεπάγεται στις μέρες μας.

Μπορεί να δεχθεί πιέσεις και εκβιασμούς, το έχουμε αυτό παρατηρήσει στην πατρίδα μου την Μυτιλήνη με το λαδοτύρι, δεν θέλω να αναφέρω συγκεκριμένα παραδείγματα, να δεχθούν, λοιπόν, πιέσεις και εκβιασμούς από εμπόρους για μείωση των τιμών των νωπών και ευαλλοίωτων προϊόντων που πουλάν, προκειμένου να εξοφληθεί στο προβλεπόμενο διάστημα 60 ημερών.

 Σου λέει, αφού δεν θα είναι 60 μέρες, ας πάρω από άλλον. Κυρίως, υπάρχει σοβαρότατος κίνδυνος να στρέψουν το ενδιαφέρον των μεγάλων, κυρίως, αλυσίδων εμπορίας των εν λόγω προϊόντων, σε εισαγόμενα προϊόντα, προκειμένου να αποφύγουν το χρονικό περιθώριο αποζημίωσης των 60 ημερών στους Έλληνες παραγωγούς. Είναι ένα θέμα. Ως προβληματισμό το λέω. Το βλέπετε εσείς και το ξανασυζητάμε.

Αυτό, είναι δευτερεύον. Αλλά μήπως θα έπρεπε να απεμπλακεί ο παραγωγός από τη διαδικασία διαβίβασης των ηλεκτρονικών στοιχείων και την εφαρμογή μιας πιο απλοποιημένης, αυτοματοποιημένης και αδιάβλητης διαδικασίας συγκεκριμένο φορέα; Για παράδειγμα, στον Ελληνικό Οργανισμό Γάλακτος και Κρέατος. Σαν πρόβλημα το λέω, δείτε το αυτό, διότι πολλοί αγρότες δεν έχουν τις δυνατότητες αυτές, θα τρέχουν σε λογιστές, είναι και αγράμματοι, είναι και κτηνοτρόφοι οπότε καταλαβαίνετε.

Στο άρθρο 5, η παρ. 1 λέει, νομίζω το ανέφεραν και άλλοι ομιλητές και προχθές και σήμερα, πρέπει να ισχύσει αυτούσια και για τις περιπτώσεις των παρ. 3 και 4 του ίδιου άρθρου, για ευνόητους λόγους. Δηλαδή, στα γαλακτοκομικά προϊόντα που το γάλα αποτελεί συστατικό τους και αναφέρεται αναλυτικά στο Παράρτημα 2 του σχεδίου νόμου επιβάλλεται η αναγραφή της χώρας αρμέγματος, επεξεργασίας και συσκευασίας. Όλα αυτά τα ενοποιεί και τα λέει «χώρα προέλευσης». Μα εάν από μια χώρα της Ε.Ε. λέει προέλευση. Φανταστείτε τι μπορεί να γίνει ένα γάλα, το οποίο παράγεται σε μια χώρα άλλη, η οποία δεν είναι στην Ε.Ε., όπως π.χ. στα Σκόπια. Το άρμεγμα γίνεται εκεί, τελικώς η επεξεργασία μπορεί να γίνει κ.λπ.. Σαν προβληματισμό το θέτω.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Αναφέρουμε χώρα άλμεξης.

ΧΑΡΑΛΑΜΠΟΣ ΑΘΑΝΑΣΙΟΥ: Ναι, αλλά λέει εκεί, ότι μπορεί να αναφέρεται μόνο αν είναι από χώρα ευρωπαϊκή ένωση.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Θέλουμε να προστατεύσουμε τον Έλληνα παραγωγό. Το λέμε εκεί «είναι άλμεξης» και είναι ξεκάθαρο. Δεν θα υπάρχει καμία αμφιβολία.

ΧΑΡΑΛΑΜΠΟΣ ΑΘΑΝΑΣΙΟΥ: Δηλαδή, όταν θα λέει Ε.Ε., θα εννοεί μόνο «άλμεξης»; Εάν η επεξεργασία γίνει μετά στα Σκόπια και ξαναέρθει στην Ελλάδα. Τι γίνεται; Το άρμεγμα γίνεται σε μια ευρωπαϊκή χώρα, ας πούμε στην Ελλάδα ή στη Βουλγαρία. Η επεξεργασία γίνεται στα Σκόπια, γιατί ενδεχομένως έχουμε πιο φθηνά εργοστάσιο και ξανά εισάγεται στην Ελλάδα ως χώρα συσκευασίας. Είναι ένα πρόβλημα αυτό. Σαν προβληματισμό που θέτω, και εμένα μου το έθεσαν.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Πάντα στη χώρα άλμεξης, εκεί εφόσον ανακατεύεται η Ελλάδα το αντιλαμβάνεστε ότι αυτό προέχει αυτή την ώρα. Το αν επεξεργάζεται πιο πέρα ή όχι, είναι ένα θέμα, το οποίο αντιλαμβάνεστε εσείς ότι δεν υπάρχει.

ΧΑΡΑΛΑΜΠΟΣ ΑΘΑΝΑΣΙΟΥ: Είναι σπάνια περίπτωση, θεωρητικά μιλάω, αλλά μπορεί να συμβεί. Γιατί ενδεχομένως, κάνει εργοστάσιο κάποιος στα Σκόπια λέω, που είναι πιο φτηνό. Αν το δείτε εκεί δεν το λέει ακριβώς δεν ξεκαθαρίζεται.

Στο άρθρο 9, είναι θετικό το σκεπτικό, είναι θετική η διάταξη αυτή για την υποχρεωτική επισήμανση καταγωγής και προέλευσης του κρέατος και όσα αναφέρονται στην παράγραφο (α). Ο τρόπος, όμως εφαρμογής των παραπάνω που προβλέπεται στις παραγράφους (β) & (γ), παραπέμπουν σε ένα πολύπλοκο νομίζω, και γραφειοκρατικό σύστημα ιχνηλασιμότητας της προέλευσης του πολωμένου κρέατος και φοβάμαι ότι θα δυσκολέψει στην εφαρμογή του και μιλάω για τον απλό έμπορο κρεοπώλη, ο οποίος διατηρεί μια ατομική, οικογενειακή επιχείρηση και θα τον καταστήσει λιγότερο ανταγωνιστικό από τις μεγάλες οργανωμένες μονάδες. Απλώς υποθέτω ως θέμα.

Στο άρθρο 10, ειδικά αυτό αφορά την εκμίσθωση με δημοπρασιών. Στην περίπτωση εκμίσθωσης με δημοπρασία, κάνω μια σκέψη από την εμπειρία την παλιά ιδιότητα που είχα, μήπως θα πρέπει να παρέχεται η δυνατότητα αύξησης της χρονικής διάρκειας της μίσθωσης από 5 σε περισσότερα χρόνια; Π.χ. 8,10, εφόσον ο μισθωτής, όμως, να έχει την προϋπόθεση ότι έχει εντάξει τη μίσθιο σε χρηματοδοτούμενο πρόγραμμα δηλαδή, ότι προβλέπεται και για την απευθείας ανάθεση σε συνεταιρισμούς στις παραγράφους 7&3. Δηλαδή, είναι το σχέδιο νόμου, στη σελίδα 2 του σχεδίου θα το δείτε, λέει εκεί να διατυπωθεί η διάταξη η μίσθωση μπορεί να έχει διάρκεια μέχρι 10 έτη, εφόσον ο μισθωτής έχει εντάξει το μίσθιο σε χρηματοδοτούμενο πρόγραμμα. Τώρα αν τα 10 είναι πολλά 7,8 δείτε το.

Για την παράγραφο 6, λέω, που αφορά τις υπηρεσίες αλιείας. Αυτό που σας αναφέρω, δεν είναι δικό μου, μου το έστειλαν οι αλιείς της πατρίδας μου και λένε το εξής. Οι υπηρεσίες αλιείας της οικείας περιφέρειας, μήπως πρέπει να έχουν τη δυνατότητα εκπόνησης σχεδίου διαχείρισης των ιχθυοτρόφων υδάτων, προκειμένου να μην προκληθεί υπέρ εκμετάλλευση των φυσικών πόρων και αυτό επιτυγχάνεται με την δυνατότητα καθορισμού ανωτάτων ορίων ετήσιας αλιευτικής παραγωγής. Σε κάθε περίπτωση εκμίσθωσης ιχθυοτρόφων των υδάτων με ή χωρίς δημοπρασία, εκτός από την χρονική διάρκεια μίσθωσης, θα πρέπει να καθορίζεται η δυνατότητα ανάκλησης αυτής. Γιατί να μην υπάρχει; Εγώ, απλώς σαν προβληματισμό σας το θέτω και τα συζητάμε και αργότερα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Κυρία Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο που πιστεύουμε, ότι είναι πολύ σημαντικό για τους Έλληνες παραγωγούς, για τους Έλληνες κτηνοτρόφους, για τους Έλληνες αγρότες, για τους Έλληνες καταναλωτές, για όλο το σύνολο της αλυσίδας, δηλαδή, από τον μικρό παραγωγό με τις μικρές ποσότητες, τον πιο μεγάλο, τον μεσαίο, τους μεγαλύτερους και στη συνέχεια τη μεταποίηση, τα μικρά τυροκομία, τη βιομηχανία, τη μεγάλη βιομηχανία της χώρας μας.

Τώρα, θα ήθελα να σας αναφέρω, το τι δεν θέλουμε να συμβεί και εύχομαι στον κ. Υπουργό, να μην συμβεί αυτό με το δικό του νομοσχέδιο. Είναι γνωστή η ρήση, κύριε Υπουργέ, ότι ο δρόμος προς την κόλαση είναι στρωμένος με καλές προθέσεις και φοβάμαι, ότι είμαστε πολύ κοντά σε αυτή την περίπτωση με το δικό σας νομοσχέδιο. Γιατί το λέω αυτό;

Ακούγοντας σήμερα του πρωί τους φορείς, είδαμε ότι όλοι είχαν πολλές και διαφορετικές επιφυλάξεις να εκφράσουν για το σύνολο του νομοσχεδίου και για καθένα από τα επιμέρους άρθρα. Είναι στόχος μας να βοηθήσουμε και να στηρίξουμε τον παραγωγό; Είναι στόχος μας να στηρίξουμε την κτηνοτροφία και την παραγωγή; Βεβαίως και είναι στόχος μας. Ο Έλληνας καταναλωτής θέλει να αγοράζει ελληνικά προϊόντα; Βεβαίως και θέλει να αγοράζει ελληνικά προϊόντα. Θα πρέπει ο χρόνος λήξης για τις πληρωμές να ακολουθεί το χρόνο λήξης του προϊόντος; Πιστεύουμε ότι θα πρέπει να ακολουθεί και το χρόνο λήξης του προϊόντος.

Αυτά τα ζητήματα είναι πολιτικά ζητήματα και είναι και τεχνικά θέματα. Είναι ζητήματα και έχουν απασχολήσει την Ευρωπαϊκή Επιτροπή για πολλά χρόνια και τα Συμβούλια Υπουργών και γι' αυτό το λόγο εξάλλου είχαμε και Κανονισμούς το 2011, αλλά και Κανονισμούς το 2013.

Έρχομαι τώρα να ρωτήσω τον κ. Υπουργό, για ποιο λόγο ο Κανονισμός του 2013, δηλαδή, ο 1337, δεν έχει προχωρήσει σε καμία έκδοση εφαρμοστικών διατάξεων, διότι περιλαμβάνει όλα αυτά τα θέματα με την ιχνηλασιμότητα και για το κρέας, για το γάλα, αλλά και για τα νωπά και ευαλλοίωτα αγροτικά προϊόντα; Για ποιο λόγο δεν προχωρήσετε; Είσαστε επί τρία χρόνια στην Κυβέρνηση. Για ποιο λόγο δεν έχετε προχωρήσει σε αυτές τις εφαρμοστικές διατάξεις;

Για ποιο λόγο αυτό το σχέδιο νόμου που σήμερα εμείς συζητούμε, άλλο σχέδιο νόμου εσείς είχατε βγάλει στη διαβούλευση και αποσύρθηκε, βγήκε ξανά στη διαβούλευση και ξανά αποσύρθηκε. Αυτό που φέρνεται σήμερα εδώ, δεν έχει καμία σχέση με τα αρχικά σχέδια νόμου που είχαν βγει στην διαβούλευση, γιατί παρακολουθούσα εγώ προσωπικά τα σχέδια νόμου του Υπουργείο Αγροτικής Ανάπτυξης. Όλο αυτό, οδηγεί στο εξής: Ότι το θέμα είναι σύνθετο, το θέμα είναι δύσκολο και πιστεύουμε ότι δεν θα καταφέρετε να λύσετε το πρόβλημα και να δώσετε μια λύση.

Σε ό,τι αφορά το άρθρο 1 και αυτό το ανέφεραν και οι Φορείς σήμερα το πρωί, υπάρχει μια σωρεία προϊόντων, τα οποία δεν τα περιλαμβάνεται στον κατάλογο.

Εγώ, θα ήθελα να σας πω μόνο το εξής: Για ποιο λόγο δεν υπάρχει μέσα καμία αναφορά για τα παρασκευάσματα των προϊόντων; Όπως π.χ. για τα παρασκευάσματα του κρέατος και διάφορους άλλους τύπους; Για ποιο λόγο, εκεί, δεν θα πρέπει να υπάρχει η ιχνηλασιμότητα;

Δεύτερον, δεν έχω καταλάβει να υπάρχει κάποια αναφορά στη χώρα καταγωγής των αβγών. Δεν έχουμε εισαγωγές αβγών; Πρόσφατα είχαμε θέμα και σας κάναμε ερώτηση στο Υπουργείο και στην Ευρωπαϊκή Επιτροπή για συγκεκριμένο πρόβλημα που υπήρξε με τα αβγά ή με τα προϊόντα, τα οποία προκύπτουν από τα αβγά και έρχονται στην Ελλάδα για να επεξεργαστούν και να φτάσουν τελικά στο τρόφιμο και στον καταναλωτή.

Έχω μια σειρά από άλλες επιφυλάξεις για το νομοσχέδιο. Για παράδειγμα, είναι δυνατόν να μη συμμετέχουν οι αγρότες στο Διοικητικό Συμβούλιο του ΕΛΓΑ και του ΟΠΕΚΕΠΕ, ειδικά όταν ο ΕΛΓΑ είναι ένας αντασφαλιστικός, ανταποδοτικός οργανισμός των παραγωγών και των αγροτών; Το σύνολο των ομιλητών, το είπε σήμερα στη συγκεκριμένη αίθουσα.

Δεν δόθηκε απάντηση από κανέναν και περιμένω να απαντήσει και ο Υπουργός, τι θα συμβεί με τη λειτουργία του Πρατηρίου Παρακολούθησης των τιμών λιανικής πώλησης των γεωργικών φαρμάκων. Ξέρετε ότι είναι μια μεγάλη πληγή και για τον παραγωγό και για τα έσοδα του ελληνικού δημοσίου και περιμένουμε να μας τεκμηριώσετε με τι αντικαθιστάτε τη συγκεκριμένη κατάργηση. Να μας πείσετε, πώς μας είπατε ένα βήμα πιο μπροστά στο συγκεκριμένο θέμα.

Μια τελευταία επισήμανση. Στο σύνολο του νομοσχεδίου δεν διασφαλίζετε και δεν θεσπίζετε καθόλου διατάξεις για τη μεταφορά της πληροφορίας, αναφορικά με τη γέννηση, την καταγωγή, την εκτροφή, τη σφαγή. Δεν εξασφαλίζεται στο νομοσχέδιο, πώς θα μεταφέρεται η πληροφορία στο σύνολο της αλυσίδας, διότι με σωστή μεταφορά της πληροφορίας και με διασφάλιση, θα εξασφαλίσουμε ότι μπορούμε να δούμε πού είναι οι διαφορές, να χτυπήσουμε τις ελληνοποιήσεις, αυτούς, οι οποίοι κάνουν τους χονδρεμπόρους ή αυτούς, οι οποίοι κάνουν τη χοντρή λαθροχειρία.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Τελιγιορίδου.

ΟΛΥΜΠΙΑ ΤΕΛΙΓΙΟΡΙΔΟΥ: Κυρία Πρόεδρε, ξεκινώ σε πρώτο χρόνο, διορθώνοντας κάτι που ακούστηκε μόλις πριν, ότι στην προηγούμενη συνεδρίαση οι περισσότεροι φορείς ήρθαν εδώ, εκφράζοντας τις επιφυλάξεις τους για το νομοσχέδιο. Επειδή υπάρχουν και τα πρακτικά και επειδή κρατούσα και εγώ σημειώσεις, 19 από τους 24 φορείς, που συμμετείχαν, χρησιμοποίησαν την έκφραση «θετικό νομοσχέδιο, στη σωστή κατεύθυνση».

Πράγματι, πώς θα μπορούσαμε να δούμε διαφορετικά αυτό το νομοσχέδιο, όταν έρχεται να αντιμετωπίσει πολύ σοβαρά προβλήματα, που ταλανίζουν τον αγροτικό κόσμο της χώρας μας και τα οποία, κατά τη γνώμη μου, θα έπρεπε να έχουν λυθεί σε πολύ προγενέστερο χρόνο, κάτι που δεν έγινε από τις προηγούμενες ηγεσίες του Υπουργείου Αγροτικής Ανάπτυξης.

Το νομοσχέδιο αυτό αντιμετωπίζει ένα πολύ σοβαρό πρόβλημα, που λέγεται ελληνοποιήσεις. Οι ελληνοποιήσεις, ίσως είναι το πιο σημαντικό πρόβλημα, όσον αφορά στην αγροτική οικονομία στη χώρα μας. Προφανώς, δεν είναι ένα νομοσχέδιο πανάκεια, όμως είναι ένα νομοσχέδιο, που βρίσκεται στη σωστή κατεύθυνση και κάνει ένα πρώτο καθοριστικό και σημαντικό βήμα, για το χτύπημα αυτού του πολύ αρνητικού φαινομένου. Ένα φαινόμενο, που παραπλανά τον καταναλωτή, ένα φαινόμενο, το οποίο έχει ως αποτέλεσμα την απώλεια εσόδων για την ελληνική οικονομία και την υποβάθμιση των προϊόντων της αγροτικής μας παραγωγής. Βέβαια, νομίζω ότι αυτή η προσπάθεια θα πρέπει να επεκταθεί και σε άλλα προϊόντα, όχι μόνο στο κρέας και στο γάλα, γιατί αυτό το πολύ μεγάλο πρόβλημα αφορά και τη φυτική παραγωγή.

Θα έλεγα εδώ, κάνοντας μια παρατήρηση, ότι όσο αυστηρό και σωστό και αν είναι ένα νομοθετικό πλαίσιο, δεν μπορεί να έχει τα αποτελέσματα που επιθυμούμε, εάν δεν υπάρχουν οι αντίστοιχοι έλεγχοι και ελεγκτικοί μηχανισμοί. Εδώ, το νομοσχέδιο δίνει πράγματι μια ιδιαίτερη στη τήρηση της νομοθεσίας και στους ελέγχους που πρέπει να γίνονται, επιβάλλοντας μάλιστα και πολύ σοβαρές κυρώσεις, σε όσους δεν τους εφαρμόζουν.

 Για παράδειγμα, το γεγονός ότι εάν δεν τηρείται η προθεσμία εξόφλησης των τιμολογίων σε 60 ημέρες θα υπάρχουν κυρώσεις, νομίζω ότι είναι πάρα πολύ σημαντικό και βρίσκεται στη σωστή κατεύθυνση. Ίσως θα έπρεπε να δούμε ακόμη και κάτι που ακούστηκε στην προηγούμενη συνεδρίαση με τους φορείς ότι όσοι δεν τηρούν αυτή την υποχρέωση θα μπορούσε ακόμη και να τιμωρηθούν με τη μη επιστροφή του Φ.Π.Α., που νομίζω ότι θα ήταν ένα επιπλέον μέτρο που θα βοηθούσε στη τήρηση της νομοθεσίας.

 Εάν, πράγματι, βάζουμε σε υψηλή προτεραιότητα την προσπάθεια, ώστε να ενισχύσουμε την εγχώρια παραγωγή, να βοηθήσουμε τη διατροφική αυτάρκεια της χώρας, αλλά και τις εξαγωγές της χώρας, θα πρέπει να δώσουμε ιδιαίτερη σημασία στην εφαρμογή του νομοσχεδίου αυτού.

 Εγώ θα ήθελα να πω ότι είναι πάρα πολύ σημαντικό ότι έχουμε αναγραφή της χώρας άλμεξης για το γάλα και αναγραφή της χώρας προέλευσης για το κρέας στις ταμειακές μηχανές. Ίσως θα μπορούσαμε, σε δεύτερο χρόνο, να δούμε την επιμήκυνση αυτού του μέτρου, ώστε να υπάρχει η αναγραφή στις ταμειακές μηχανές και των καταστημάτων εστίασης.

 Μια παρατήρηση μόνο ακόμη θέλω να κάνω. Νομίζω ότι πράγματι η ηγεσία του Υπουργείου θα πρέπει να δει με μεγαλύτερη ιδιαιτερότητα τη συμμετοχή των αγροτών στο Δ.Σ. του ΕΛΓΑ. Νομίζω ότι η παρουσία των αγροτών στο Δ.Σ. είναι πάρα πολύ σημαντική, όχι μόνο τύποις, αλλά και για την ουσία, εάν θέλουμε να μιλάμε για συνδιαμόρφωση και συμμετοχή των ανθρώπων, οι οποίοι πληρώνουν τον οργανισμό αυτό.

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Παπαδόπουλος.

 ΝΙΚΟΣ ΠΑΠΑΔΟΠΟΥΛΟΣ: Κύριε Υπουργέ, νομίζω ότι αυτό το νομοσχέδιο είναι στη σειρά των νομοσχεδίων που έχουμε ψηφίσει όλον αυτόν τον καιρό υπέρ των αγροτών. Όμως, έχουμε και κάποια προβλήματα, τα οποία πρέπει να δούμε στην πορεία.

 Όσον αφορά στους συνεταιρισμούς, πρέπει να γνωρίζετε ότι έχουμε πολλούς συνεταιρισμούς που έχουν περιουσία, αλλά είναι αδήλωτη γιατί δεν έχουν άδειες. Δηλαδή, έχουν αποθήκες που δεν έχουν άδεια. Πώς θα πάρεις αυτό το περιουσιακό στοιχείο όταν δεν έχει παραστατικά; Έχουν πλάστιγγες που δεν έχουν άδειες. Έχουν διώροφα γραφεία, τα οποία, εμένα με έχουν τύχει πάρα πολλές περιπτώσεις, που δεν έχουν άδεια οικοδομής. Άρα είναι στον «αέρα». Πώς θα το πάρεις αυτό; Είναι πολλά τέτοια, άρα πρέπει να δούμε τι θα γίνει.

 Για τον ΕΛΓΑ, του είπε και η συνάδελφος, πρέπει να το δούμε και σε συμβολικό επίπεδο. Εάν δεν υπάρχει ούτε ένας αγρότης σ’ έναν οργανισμό αγροτών, τότε τι οργανισμός είναι αυτός; Ξέρω τι θα μου πείτε και συμφωνώ απόλυτα, αλλά πρέπει, όμως, να φαίνεται καθαρά ο συμβολισμός.

 Όταν θα έρθουμε σε κανονικότητα, πιστεύω ότι μετά το 2018, θα είμαστε σε πλήρη κανονικότητα, θα έλεγα οι ημέρες της πληρωμής να μειωθούν, δηλαδή οι 60 ημέρες να κατέβουν διότι είναι πάρα πολύ σημαντικό αυτό.

 Εδώ θα πρέπει να δούμε και πώς θα «χτυπήσουμε» τις ανοιχτές τιμές. Ακόμη υπάρχουν και δεν ξέρω πότε θα σταματήσουν να υπάρχουν. Υπάρχει μια λογική στον παραγωγό που λέει δεν πουλάω, αλλά παραδίδω, οπότε το αφήνει κι φεύγει. Άρα πρέπει να δούμε και μια άλλη λογική, την οποία θα πω παρακάτω.

 Όσον αφορά στους εμπόρους που «ρίχνουν κανόνια», έχουμε συζητήσει με τραπεζικούς εάν παρέχουν εχέγγυα και όλα αυτά, δεν ξέρω εάν θα πρέπει, εάν δεν πληρώνονται οι παραγωγοί, να κατάσχεται η περιουσία τους. Δεν ξέρω τι μπορεί να γίνει εκεί, διότι τα «κανόνια πάνε κι έρχονται», άρα, να δούμε πώς ακριβώς θα βάλουμε δικλίδες ασφαλείας.

 Όλοι εδώ μας είπαν ότι το νομοσχέδιο είναι θετικό. Σήμερα και οι μικροί αγρότες και οι κτηνοτρόφοι, θέλω να απαντήσω και στο συνάδελφό του Κ.Κ.Ε., είπαν ότι είναι θετικό, άρα, βοηθάμε τον μικρό και μεσαίο αγρότη προς αυτή την κατεύθυνση, διότι ο συνάδελφος τα βρήκε όλα «μαύρα και άραχνα», αλλά θα ήθελα να ήταν εδώ και να λέγαμε κι άλλα πράγματα.

Κύριε Υπουργέ, θα ήθελα να κάνω μια διευκρίνιση. Ότι οι μεσάζοντες είναι οργανικό κομμάτι της παραγωγικής διαδικασίας, βέβαια, θα πρέπει να δούμε τους συνεταιρισμούς που θα παίζουν αυτό το ρόλο και αν θα υπάρξει κενό, θα καλυφθεί από τον μεσάζοντα, όπως ήταν μέχρι τώρα ή οτιδήποτε άλλο.

Πρέπει να δούμε, πάση θυσία τους συνεταιρισμούς, εκείνοι μπορούν να παίξουν απευθείας αυτόν το ρόλο, αλλά και οι μεσάζοντες. Όταν είσαι δυνατός, όταν έχεις έναν συνεταιρισμό και συνεργάζεσαι με έναν μεσάζοντα για να κάνεις μια μετακίνηση κάποιου προϊόντος σε μια άλλη αγορά εξαρτάται και από τη δική σου δύναμη, διότι αν είσαι αδύνατος όλοι θα προσπαθούν να σε εκμεταλλευτούν. Άρα, πρωταρχικός και σημαντικός ρόλος είναι οι συνεταιρισμοί. Επίσης, βάλαμε κάποια θέματα για τις ενώσεις, τα οποία θα τα δούμε και θα τα συζητήσουμε στην Ολομέλεια.

Εδώ θα πρέπει να δούμε, σύντροφε, κύριε Υπουργέ, τη συμβολαιακή γεωργία. Πρέπει να αρχίσουμε σιγά - σιγά να καταλαβαίνουμε τη συμβολαιακή γεωργία ανάμεσα σε δύο ισότιμα μέλη, τα οποία θα συμφωνούν στις παραγωγές, στις τιμές, στις προπωλήσεις και όλα αυτά τα ζητήματα. Είναι πάρα πολύ σημαντικό η συμβολαιακή γεωργία.

Κλείνοντας, κύριε Υπουργέ, ο Έλληνας θέλει να παίρνει το ελληνικό προϊόν. Εφόσον εμείς το βάζουμε και πρέπει να αναγράφεται στο ράφι ότι είναι ελληνικό προϊόν, θα πρέπει να κάνουμε μια καμπάνια για τον Έλληνα καταναλωτή, η οποία θα λέει ότι «να κοιτάει την ετικέτα, που θα αναγράφεται αν το προϊόν είναι ελληνικό». Δηλαδή, όποιος θέλει να πάρει ελληνικό προϊόν μπορεί να το βρει εύκολα, το οποίο θα είναι γραμμένο στην ετικέτα για να μην το ψάχνει. Θέλει, όμως, ενημέρωση, ώστε στην ετικέτα να κοιτάει αν είναι ελληνικό το προϊόν και να το διαλέγει ανάλογα και με την τιμή του κ.λπ.. Νομίζω ότι το σημαντικό είναι ότι πρέπει να ξεκινήσει μια καμπάνια για τα ελληνικά προϊόντα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Σας ευχαριστώ, κυρία Πρόεδρε.

Θα μιλήσω μόνο για τον Αλιευτικό Κώδικα. Τι πρωτότυπο, θα μου πείτε, από το μεσημέρι που μιλούσαμε θέλω να πω δυο με τρία σημεία.

Πρώτον, ακούστηκαν περί ιδιωτικοποίησης της λιμνοθάλασσας. Επειδή εγώ θέλω να μιλάω με χαρτιά, σας διαβάζω την αρχή του άρθρου 36 νόμου 420/1970, έτσι όπως ήταν «η εκμετάλλευσις και η διαχείρισις των ιχθυοτροφείων και ιχθυοτρόφων εν γένει υδάτων, αίτινες είχον παραχωρηθή εις νομικά πρόσωπα δημοσίου ή ιδιωτικού δικαίου ή εις ιδιώτας». Αυτό, λοιπόν, υπάρχει πάρα πολλά χρόνια. Το άρθρο 36 δεν τροποποιείται. Άρα, δεν υπάρχει τίποτα καινούργιο στο συγκεκριμένο άρθρο.

Δεύτερον, θέλω να ρωτήσω, όμως, το εξής: Αναφέρεται η λέξη λιμνοθαλασσών στη τροποποίηση στο άρθρο 35 του νόμου 420/1970 και λέει «εκμετάλλευση των ιχθυοτρόφων υδάτων δημοσίων φυσικών ιχθυοτροφιών - λιμνοθαλασσών, λιμνών και ποταμών». Γιατί υπάρχει η λέξη λιμνοθαλασσών; Είναι επεξηγηματική η λέξη θαλασσών;

Το αυτό, γιατί υπάρχει στο υπόμνημα - θα είναι σαφής και καθαρή - που έχουν καταθέσει οι ελεύθεροι αλιείς, υπάρχει η αμφιβολία ότι επεκτείνεται το δικαίωμα αλιείας στους συνεταιρισμούς. Θέλω μια απάντηση σε αυτό.

Τρίτον, όπως καταλάβατε υπάρχει μια διάσταση εκφρασμένη εδώ και πολλά χρόνια στην περιοχή της λιμνοθάλασσας, ότι ανάμεσα στους ελεύθερους αλιείς και στους υβαράδες, όπως το λέμε εμείς, στους συνεταιρισμένους.

Τέθηκαν ερωτήματα και προβληματισμοί για το εάν γίνονται πιο ασφυκτικά τα όρια, για το που θα ψαρεύουν οι ελεύθεροι αλιείς, αν περιορίζονται οι χώροι που μπορούν να ψαρεύουν κ.λπ.. Πρέπει να υπάρξει σαφής χωροθέτηση. Στις αλλαγές που γίνονται δεν υπάρχει διαφοροποίηση ως προς τη χωροθέτηση, είναι όμως ένα θέμα που πρέπει να το δούμε. Υπάρχει πρόταση και πρέπει να το δούμε με πολύ μεγάλη σαφήνεια.

Τρίτον, νομίζω ότι πρέπει να αναλάβουμε μια πρωτοβουλία, γιατί στην περιοχή αυτή, την πιο μεγάλη λιμνοθάλασσα της χώρας, ένα θαυμαστό οικοσύστημα, με πλούτο που δεν γνωρίζουμε, δηλαδή, δεν υπάρχουν δεδομένα, ιχθυοαποθέματα κ.λπ., πρέπει να αναλάβουμε μια πρωτοβουλία και με βάση τις πολιτικές μας επιλογές ότι θέλουμε να ενισχύσουμε την παραγωγική ανασυγκρότηση και τους συνεταιρισμούς. Να αναλάβουμε λοιπόν μια πρωτοβουλία, έτσι ώστε και οι ελεύθεροι αλιείς και οι συνεταιριζόμενοι να μπορούν να εναρμονιστούν επιτέλους.

Είναι πάρα πολύ σημαντικό με κάποιο τρόπο, παρόλο που πολλές φορές βρίσκεται γραμμένο, να υπάρξει μια ρήτρα εντοπιότητας, έτσι ώστε στη λιμνοθάλασσα Μεσολογγίου - Αιτωλικού να ψαρεύουν οι αλιείς που διαμένουν στην περιοχή. Υπάρχει αυτό και νομίζω ότι μπορούμε με μεγαλύτερη φροντίδα να το δούμε.

Τέλος, θα ήθελα να πω ότι οι αλλαγές που έγιναν στο Προεδρικό Διάταγμα του 2016 συμφωνήθηκαν ομόφωνα και ο Υπουργός όλες τις αλλαγές τις έκανε δεκτές. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Τσιρώνης.

ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων): Ευχαριστώ, κυρία Πρόεδρε. Θα περάσω στις απαντήσεις των ερωτήσεων που τέθηκαν. Ο κ. Μεγαλομύστακας έθεσε ένα ζήτημα, εάν κάποιος κάνει ένα «τρικάκι» με τιμολόγιο επιστροφής για ελαττωματικά και μήπως παρακάμπτεται ο νόμος, εάν ο άλλος εμφανίζει πολύ μικρότερη ποσότητα στο τιμολόγιο που θα πληρώσει εντός 60 ημερών. Αντιλαμβάνομαι τον κίνδυνο, αλλά δεν αντιλαμβάνομαι την πρόταση πως θα μπορούσε να λυθεί αυτό το πράγμα. Μόνο εάν γίνονται αυστηροί έλεγχοι στο δρόμο και εικονικές επιστροφές. Δεν μπορώ να φανταστώ μια άλλη λύση, πέρα από το να είναι τα τιμολόγια και τα δελτία αποστολής ηλεκτρονικά, ώστε να περιοριστεί το παρακύκλωμα και βέβαια, δεν αφορά αυτό το νόμο.

Πάω στο άλλο ερώτημα που ετέθη, που λέει ότι οι υπηρεσίες αλιείας που έχουν αρμοδιότητα διαχείρισης των δημοσίων ιχθυοτροφείου εντός έξι μηνών από την έναρξη ισχύος της παρούσας διάταξης μπορούν να προβούν στη διαδικασία μίσθωσης των δημοσίων ιχθυοτροφείων που βρίσκονται εντός εκμετάλλευσης. Δηλαδή, μιλάμε για υπάρχοντες μισθωτές, τουλάχιστον, αυτό αντιλαμβάνομαι. Δεν μπορούμε να κάνουμε μια μεταβατική διάταξη για τους υπάρχοντες; Θα τους μηδενίσουμε ξανά το κοντέρ, θα τους πετάξουμε όλους έξω και ξανά τα ίδια για τις υφιστάμενες εγκαταστάσεις που είναι εντός μίσθωσης; Αυτό αντιλαμβάνομαι ότι λέει η διάταξη και εάν υπάρχει πρόβλημα, να μου στείλετε μια αναδιατύπωση.

Θα αναφερθώ τώρα στο θέμα της απευθείας ανάθεσης. Η διάταξη αναφέρει ότι οι ΟΤΑ δύνανται να εκμισθώνουν τα ιχθυότροφα ύδατα, χωρίς δημοπρασία σε αλιευτικούς συνεταιρισμούς της δικής τους περιφέρειες και τα λοιπά, με απευθείας ανάθεση. Αυτό είναι πανομοιότυπο με το άρθρο που ίσχυε μέχρι σήμερα και είναι το άρθρο 50 του νόμου 420/1970, όπου δεν αλλάξαμε τίποτα, απλώς εκεί που λέει «το δημόσιο» έγινε «οι ΟΤΑ». Από ό,τι μου εξήγησαν οι νομικοί μου, αυτό αφορά την περίπτωση - γιατί, κατά τα άλλα το Σ.τ.Ε. έχει ήδη νομολογήσει ότι είναι υποχρεωτικός ο διαγωνισμός - που έχεις μόνο ένα συνεταιρισμό υποψήφιο, που είναι και ο κανόνας σε αυτές τις περιπτώσεις, γιατί, συνήθως συνεταιρίζονται οι αλιείς και δεν γίνεται διαγωνισμός. Υπήρχε πριν, υπάρχει και τώρα, δεν αλλάξαμε τίποτα.

Το 5% για τα εγγειοβελτιωτικά ήταν ένας παραλογισμός, μια γραφειοκρατία. Φανταστείτε ότι μισθώνετε ένα ακίνητο από το δημόσιο, το οποίο, το έχετε σε μακροχρόνια μίσθωση, θέλετε να κάνετε μια επισκευή που εσείς, την επιθυμείτε και πρέπει να πληρώσετε 5% μίσθιο παραπάνω στον εκμισθωτή, δηλαδή, στο δημόσιο και να αναλάβει το δημόσιο όλες τις επιδιορθώσεις. Αυτό ήτανε παράλογο από την αρχή, γιατί το δημόσιο έχει τον αυστηρό κανόνα για το πώς κάνει τους διαγωνισμούς και δεν γινόντουσαν οι επιδιορθώσεις ποτέ. Τι έλεγαν οι ίδιοι οι μισθωτές; Αφήστε εμάς να κάνουμε τις επιδιορθώσεις από την τσέπη μας και δεν χρειάζεται να μπλέκεται πουθενά το δημόσιο, όπως γίνεται σε κάθε εκμίσθωση δημοσίου κτιρίου σε μακροχρόνιες μισθώσεις, ο ίδιος ο εκμισθωτής επιδιορθώνει το ακίνητο καθώς έχει και υποχρέωση. Και μάλιστα, για πρώτη φορά εμείς τον ελέγχουμε και για τους περιβαλλοντικούς χώρους ότι αυτά που θα κάνει μέσα θα περάσουν από περιβαλλοντικό έλεγχο.

Για την αποβολή του μίσθιου είναι προφανές ότι για πρώτη φορά μπαίνει η υποχρεωτική τριετής και ετήσια έκθεση για την περιβαλλοντική κατάσταση του μίσθιου. Επομένως, για πρώτη φορά έχουμε απόλυτη προστασία, έχουμε τον προβλεπόμενο περιβαλλοντικό έλεγχο, τον οποίο τον θέλουν οι ίδιοι και τον θέλουν γιατί είναι η δουλειά τους. Τα ιχθυαλιεύματα είναι η ζωή τους, θέλουν να έχουν αειφορεία δεν θέλουν να τα καταστρέψουν είναι αυτονόητο και για πρώτη φορά μπαίνει αυτός ο περιβαλλοντικός έλεγχος.

Τέλος, απαντώ στην εισηγήτρια της ΝΔ για την νιτρορύπανση, ότι αν το μέτρο αυτής είναι να εκτροχιαστεί από τα μόρια. Θα ήταν παραλογισμός, πράγματι αυτή τη στιγμή έχουμε πολλαπλάσιες εκτάσεις σε σχέση με το προηγούμενο μέτρο. Αντιλαμβάνεστε το μέτρο περιορισμένα, εάν βαθύναμε τη NATURA όπως έλεγε η συμφωνία όπως την παραλάβαμε, θα υπήρχε κίνδυνος ύδατα πραγματικά ρυπασμένα, γιατί μιλάμε για νιτρορύπανση να πάνε στις περιοχές NATURA που δεν είναι κριτήριο. Το κριτήριο που βάλαμε εμείς είναι η επιβάρυνση αυτή είναι η μόνη αλλαγή που κάναμε.

 Όσο για τη βιολογική γεωργία, να το τονίσω το κριτήριο NATURA, το παραλάβαμε δεν το αλλάξαμε καν και τίναξε την πρόσκληση «στον αέρα», αλλά ήταν κριτήριο από το 2014 που το έχω τονίσει και στη Βουλή ότι δεν το αμφισβήτησε ποτέ κανένας. Γιατί κανένας μέχρι και τον Φεβρουάριο δεν φανταζόταν ότι θα έχουμε 65.000 αιτήσεις, ώστε μόνο οι NATURA να δικαιούνται. Ούτε οι ίδιοι οι βιοκαλλιεργητές το αμφισβήτησαν και το αλλάξαμε τώρα εμείς, αλλά ήταν κριτήριο που είχε μπει από τους προκατόχους μας, τότε είχαμε 10.000 αιτήσεις ήταν και εύλογο κριτήριο. Το 2014 κανένας δεν μπορούσε να φανταστεί ότι θα έχουμε 65.000 το 2017. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής):Το λόγο έχει ο κύριος Αποστόλου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Θα επαναλάβω για μια ακόμη φορά την αναγκαιότητα των δύο ρυθμίσεων, της υποχρεωτικής αναγραφής για το γάλα και τα γαλακτοκομικά προϊόντα και το κρέας και της έγκυρης πληρωμής των αγροτικών προϊόντων, ήδη αυτή την ώρα όλες οι ευρωπαϊκές χώρες τη συζητούν. Μάλιστα, ιδιαίτερα τον τρόπο πληρωμής συζητούν στη λογική του να πάνε ένα βήμα πιο πέρα από αυτό που πάμε να φέρουμε εμείς. Το να καταστεί υποχρεωτική η πληρωμή κατ’ αυτό τον τρόπο μετά από απόφαση της Ευρωπαϊκής Επιτροπής. Τα πράγματα γίνονται πιο δύσκολα.

Από την άλλη πλευρά, όσον αφορά την υποχρεωτική αναγραφή είναι κυρίως ένα θέμα που αφορά τις χώρες του Νότου. Επειδή είναι ανταγωνιστικές οι χώρες του Νότου, ιδιαίτερα όσον αφορά το γάλα και τα ζωικά προϊόντα οι χώρες του Βορρά, έρχονται με την ποιότητα τους και τη σαθρή αναφορά της χώρας άρμεξης για τα γαλακτοκομικά ή προέλευσης του κρέατος, να πείσουν τους καταναλωτές τους να προτιμούν τα δικά τους προϊόντα, κάτι που έχει ήδη φανεί γι’ αυτό και υπάρχουν αντιδράσεις από τις χώρες του Βορρά για τη συγκεκριμένη ρύθμιση.

Θα σταθώ σε δύο τρία πράγματα που μπήκαν. Για παράδειγμα, από πότε μετρά το δίμηνο στις πληρωμές; Είναι ξεκάθαρο από την ημέρα έκδοσης του τιμολογίου. Ποια διαδικασία ακολουθείται; Επειδή μιλήσαμε για τράπεζες και για Υπουργείο Οικονομικών, θα προσπαθήσουμε τα πράγματα και εδώ όσο το δυνατόν να τα απλοποιήσουμε. Βεβαίως, η διαδικασία είναι ηλεκτρονική. Ο αγρότης που εκδίδει το τιμολόγιο απέναντι στο πολυκατάστημα, ταυτόχρονα θα το αποστείλει και στο Υπουργείο Αγροτικής Ανάπτυξης. Εκεί, λοιπόν, θα ακολουθηθεί η διαδικασία και από πλευράς του πολυκαταστήματος θα απευθυνθεί στην τράπεζα και εκεί θα δούμε αν πληρωθεί. Αν πληρωθεί τότε όλα πάνε καλά και αν δεν πληρωθεί, τότε σε άμεσα, με τη λήξη της ημερομηνίας πληρωμής, θα φύγει προς τη ΔΟΥ για να επιβληθεί το διοικητικό πρόστιμο, το οποίο ήδη αναφέρεται μέσα.

Ταυτόχρονα, βεβαίως, θα φύγει και προς το Υπουργείο Οικονομικών, διότι και εκεί υπάρχει το μεγάλο ζήτημα του ΦΠΑ και το ξεκαθαρίσουμε ότι είναι μη επιλέξιμο το ΦΠΑ. Δηλαδή, πρέπει άμεσα να κινήσει το Υπουργείο Οικονομικών τις διαδικασίες βάζοντάς το χωριστά. Αυτό που σας λέω είναι όταν κυλούν όλα ομαλά. Από εκεί και πέρα, αν υπάρξουν παραβιάσεις ή διαδικασίες μη πληρωμής, πλέον φεύγει από εμάς η σχετική αρμοδιότητα.

Όσο αφορά το θέμα που τέθηκε για το τι θα γίνει με τα εισαγόμενα προϊόντα, θα ξέρουμε τη χώρα παραγωγής, τη χώρα άλμεξης; Τι θα ξέρουμε; Στα εισαγόμενα προϊόντα αυτό που θα ξέρουμε είναι τη χώρα παραγωγής του συγκεκριμένου προϊόντος που έρχεται. Για εμάς αυτό που είναι το σημαντικό είναι ότι για το δικό μας γάλα και το δικό μας το κρέας θα αναφέρεται η δική μας χώρα σαφέστατα. Το λέω αυτό διότι επιχείρησαν και άλλες χώρες και εμείς, να βάλουμε τη ρύθμιση αυτή να αναγράφεται στα εισαγόμενα η συγκεκριμένη χώρα και όχι «Ε.Ε.» ή «εκτός Ε.Ε.». Δεν το αποδέχεται αυτό η Ευρωπαϊκή Επιτροπή. Η ρύθμιση που φέρνουμε είναι πανομοιότυπη με τις ρυθμίσεις που ήδη έχει προχωρήσει η Γαλλία και η Ιταλία. Αυτήν την ώρα έχει υποβάλει σχετικό αίτημα και η Ισπανία και μαζί με εμάς είναι και η Πορτογαλία.

Επειδή τέθηκαν θέματα ιδιαίτερα που είχαν σχέση με τους συνεταιρισμούς και τον ΟΔΙΑΓΕ, θα πρότεινα όλα αυτά να τα δούμε στην Ολομέλεια, διότι δεν καταλαβαίνω από πού βγήκε το ότι εμείς ερχόμαστε να δημεύσουμε ή να πάρουμε τις περιουσίες. Αυτές οι περιουσίες των συνεταιρισμών που ολοκληρώθηκε η διαδικασία, είναι περιουσίες που είναι ξεκρέμαστες. Δηλαδή, να αφήσουμε αυτές τις περιουσίες, είτε να μπουν μέσα καταπατητές ή ακόμη και στη διαδικασία της εκκαθάρισης που βρίσκονται, να αφήσουμε όλα αυτά να ξεπουληθούν και να χαθούν από τον αγροτικό χώρο; Προς τι το ότι εμείς πάμε να πάρουμε περιουσίες; Έχουμε ξεκαθαρίσει ένα πράγμα. Όποια αγροτική περιουσία λειτουργεί, ασχέτως του τι χρωστάει και που χρωστάει, εμείς από τη δική μας πλευρά θέλουμε να λειτουργεί. Δεν θέλουμε να σταματήσει με τίποτε. Αυτός είναι ο στόχος μας. Αυτή είναι η προσπάθεια που κάνουμε για τη συγκεκριμένη περίπτωση.

Θέλω να επανέλθω στην περίπτωση των αγροτών που πρέπει να συμμετέχουν στους οργανισμούς. Θέλουμε και εμείς να συμμετέχουν στα διοικητικά συμβούλια των οργανισμών. Αυτή την ώρα, που έχουμε πάνω από 300.000 κατά κύριο επάγγελμα αγρότες, τουλάχιστον αυτό που φαίνεται ως εκπροσώπηση του αγροτικού χώρου δεν ανταποκρίνεται, πόσο μάλλον αν συζητάμε εμείς τώρα για την περίπτωση του ΕΛΓΑ, όταν αυτοί που είναι θεσμοθετημένοι να συμμετέχουν στον ΕΛΓΑ μας κυνηγάνε στα δικαστήρια για περιπτώσεις τις οποίες άλλοι τις δημιούργησαν, άλλοι τις χρωστούσαν, άλλοι δεσμεύτηκαν με υπουργικές αποφάσεις και δεν τις τήρησαν και ερχόμαστε σήμερα και κυνηγούν τον ΕΛΓΑ στα δικαστήρια για να πάρουν χρήματα παλαιότερων εποχών.

Εμείς έχουμε ξεκαθαρίσει για μια ακόμη φορά ότι δεν υπάρχει περίπτωση και ας μην περιμένει η πρώην ΠΑΣΕΓΕΣ να πάρει χρήματα από τον ΕΛΓΑ ούτε 1 ευρώ, ούτε από το Υπουργείο Αγροτικής Ανάπτυξης. Θα σας πω μια εικόνα. Πριν από 2,5 περίπου, με την ανάληψη των καθηκόντων, πήγαμε στη Θέρμη Θεσσαλονίκης για μια επίσκεψη στο ΕΘΙΑΓΕ και είδαμε ένα κτίριο απέναντι και ρωτήσαμε τι είναι αυτό το κτίριο.

Αυτό το κτίριο λέει στεγάζει το Διεθνές Πανεπιστήμιο. Και πως βρίσκεται μέσα στο χώρο το δικό μας; Μα ήταν δικό μας και το είχαμε δώσει στην ΠΑΣΕΓΕΣ για να εκπαιδεύει αγρότες και εδώ και πέντε χρόνια το είχε εκμισθώσει και έπαιρνε 500 χιλιάδες ευρώ το χρόνο και ξέρετε αυτά τα έπαιρνε η ΠΑΣΕΓΕΣ τα πλήρωνε στην προκειμένη περίπτωση ουσιαστικά το ελληνικό δημόσιο. Διότι, το Διεθνές Πανεπιστήμιο ήταν με τη λειτουργία, με τη χορηγία ιδιαίτερα σε αυτές τις δαπάνες του δημοσίου. Αντιλαμβάνεστε δηλαδή δεν είχαμε μόνο την επιχορήγηση από τον ΕΛΓΑ μέχρι 1.800.000 ευρώ το χρόνο από το ασφάλιστρο που καταβάλλει ο αγρότης στον ΕΛΓΑ και έρχονται σήμερα μερικοί και φωνάζουν «μα αφού είναι λεφτά του ΕΛΓΑ, τα καταβάλλει ο ΕΛΓΑ γι’ αυτό θέλει τον αγρότη του να συμμετέχει εκεί αυτός όμως τον αγρότη που συμμετείχε εκεί μέχρι τώρα έπαιρνε 1.800. άρα δηλαδή πρέπει να τα δούμε. Γι’ αυτό λέμε ότι πως όλο αυτό το συνεταιριστικό κομμάτι,-διότι όντως μπήκαν και άλλα θέματα που έχουν σχέση με τις ευθύνες των διοικήσεων-, πρέπει να το δούμε κι θα το δούμε μετά από 1 – 1,5 μήνα όταν θα έρθει το νομοσχέδιο που αφορά το συνδικαλιστικό χώρο του αγροτικού τομέα. Εκεί να τα συζητήσουμε όλα μαζί. Ευχαριστώ.

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ολοκληρώθηκε η συζήτηση. Θέλω να σας ανακοινώσω ότι η επόμενη συνεδρίαση είναι για την Τρίτη 3 Οκτώβρη και ώρα 16.00΄. Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αραχωβίτης Σταύρος, Βράντζα Παναγιώτα, Καφαντάρη Χαρά, Ξυδάκης Νίκος, Σηφάκης Γιάννης, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Αθανασίου Χαράλαμπος, Βλάσης Κωνσταντίνος, Αραμπατζή Φωτεινή, Στύλιος Γεώργιος, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Μανωλάκου Διαμάντω, Μωραΐτης Νικόλαος, Λαζαρίδης Γεώργιος, Αμυράς Γεώργιος και Γεωργιάδης Μάριος.

Τέλος και περί ώρα 20.55΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**